10 Baka Kucing Termahal Di Dunia

Siapa kat sini yang sukakan kucing? Walaupun ada orang yang fobia dengan kucing, tapi lagi ramai orang yang sukakan kucing. Tak kiralah kucing peliharaan anda ataupun kucing jalanan, semuanya sangat istimewa dan wajib dilayan dengan baik. Kucing juga merupakan haiwan kesayangan Rasulullah S.A.W yang mempunyai rupa yang sangat comel, bulu yang gebu, berperwatakan lucu dan membuatkan kita geram.

Bukan untuk dipelihara sahaja, kucing juga boleh menjadi peneman manusia yang baik serta boleh menjadi terapi bagi mereka yang mengalami tekanan ataupun bermasalah. Kebanyakan mereka yang memelihara kucing-kucing mengganggap kucing sebagai kawan dan ada juga mengganggap kucing peliharaan mereka seperti anak. Membahasakan diri mereka mama atau papa apabila bertutur dengan kucing adalah sesuatu yang sangat lucu.

Namun disebalik kecomelan dan kegebuan seekor kucing, tahukah anda bahawa harga seekor kucing boleh mencecah belasan ribu malah ratusan ribu ringgit bergantung kepada ketulenan dan baka yang jarang ditemui. Kali ini iluminasi.com ingin berkongsi dengan anda baka kucing yang termahal di dunia.

Baka kucing ini dikatakan berkemungkinan berasal dari Eropah dan diimport masuk ke Britain ketika penjajahan Roman pada abad pertama AD dan merupakan antara baka yang tertua di dunia. Ia mempunyai keunikan pada badannya yang montel, bulu lebat serta muka yang lebar. Warna yang paling lazim bagi kucing baka British Shorthair ini adalah "British Blue", mata berwarna tembaga (seakan oren), ekor sederhana panjang.

Baka Scottish Fold amatlah unik. Tengok sahaja anda pasti sudah tahu apakah keunikannya. Ia merupakan baka yang mempunyai genetik dominan yang termutasi memberi kesan kepada tulang rawan di sepanjang badan menyebabkan telinganya seperti terlipat ke depan. Sebelum ia mendapat nama Scottish Fold pada 1966, baka ini dipanggil "lop-eared" atau "lops" bersempena arnab yang mempunyai telinga yang serupa. Terdapat beberapa pecahan baka bagi jenis kucing ini yang dikenali sebagai Highland Fold, Scottish Fold Longhair, Longhair Fold dan Coupari.

Walaupun bagi sesetengah orang, kucing ini kelihatan sangat hodoh dan menakutkan, namun ia merupakan salah satu baka yang paling terkenal di antara baka-baka lain. Ramai selebriti Hollywood yang memiliki baka jenis ini termasuklah Steven Tyler, Lady Gaga dan Jennifer Anniston. Ia mempunyai rupa yang sangat mudah untuk dikenali kerana tidak berbulu, namun ia memerlukan penjagaan yang rapi dan khusus seperti memandikan seminggu sekali atau dua minggu sekali. Harganya yang sangat mahal membuatkan kucing ini mempunyai standard tersendiri.

Dikatakan berasal dari pelabuhan Arkhangelsk, Rusia, kucing ini terkenal dengan sifatnya yang suka bermain, ingin tahu serta pintar. Mereka juga mudah untuk membentuk hubungan yang rapat dengan pemilik mereka dan disukai disebabkan oleh personaliti, kecantikan dan warna mereka.

Juga berasal dari Rusia, kucing yang kelihatan seolah-olah seperti Sphynx ini adalah hasil daripada ujikaji mengawan antara baka Juara Dunia kategori betina Oriental Shorthair dan baka Donskoy. Ia amat bijak, bertenaga serta bersifat ingin tahu sert mempunyai badan yang ramping dan berotot. Mereka tiada masalah untuk hidup bersama haiwan peliharaan lain.

Antara kucing yang paling disukai ramai kerana rupanya yang sangat comel dan bulu super-gebu. Ia mempunyai wajah yang bulat dan muncung yang pendek. Juga dikenali sebagai Persian Longhair. Dikenali sebagai kucing Shirazi di Iran dan dipanggil kucing Iran di Timur Tengah. Dibiak oleh orang Inggeris pada mulanya dan oleh pembiak di Amerika selepas Perang Dunia Kedua. Pecahan baka bagi kucing Parsi ini adalah Exotic Shorthair dan juga Himalayan.

Namanya agak panjang dan pelik berbeza daripada baka-baka lain namun ia merupakan kucing yang biasa. Namun terdapat sedikit keistimewaan pada baka ini dimana ia merupakan hasil kepada pelbagai ujikaji genetik. Saintis-saintis yang mengkaji untuk menghasilkan baka ini cuba untuk mencari formula untuk mematikan genetik yang menyebabkan alergi kepada sesetengah orang.

Sekali pandang sebijik macam harimau kumbang, tapi ini sebenarnya seekor kucing. Ia merupakan hybrid yang terhasil daripada campuran baka antara baka domestik dan kucing Asian Leopard (ALC), Prionailurus bengalensis bengalensis. Harganya yang terlalu mahal membuatkan baka ini dapat melambangkan kekayaan seseorang.

Sama seperti Bengal, baka Savannah juga merupakan hasil hyrbid atau campuran di antara baka domestik dan juga baka serval. Baka ini sangat bijak dan pintar serta kesetiaan kucing ini dibandingkan dengan anjing. Pada tahun 2001, baka ini diterima oleh The International Cat Association (TICA) sebagai baka berdaftar yang baru dan diterima oleh TICA sebagai baka kejohanan.

Dan baka kucing yang termahal di dunia jatuh kepada, Ashera! Tengok harga seekor meleleh air liur, boleh beli rumah cash! Ia juga merupakan satu baka yang dikacuk antara kucing serval Afrika, kucing Asian Leopard dan kucing domestik biasa. Berkarakteristik sangan bijak, setia dan juga manja. Namun kesahihan dan ketulenan baka ini dipertikai kerana satu-satunya kucing yand diuji DNA-nya terbukti sebagai baka Savannah.


Kisah Ibu yang membedah perutnya sendiri untuk selamatkan anak dalam kandungan

Satu kejadian yang menakjubkan, Ibu ini melahirkan bayi yang dikandungnya dengan cara caesaran  seorang diri . Seperti yang kita tahu bahawa bersalin dengan cara caesaran ini merupakan salah satu tindakan perubatan yang dilakukan oleh para doktor pakar bedah untuk membantu ibu bila mengalami gangguan saat untuk melahirkan bayi. Umumnya, doktor sudah mengetahui bagaimana cara untuk melakukan pembedahan caesaran tetapi tidak bagi ibu ini. Kerana kasih kepada anak dalam kandungan dia sanggup bertarung nyawa.

Inez Ramírez Pérez atau lebih dikenali sebagi Inez merupakan seorang wanita yang  tinggal di luar bandar Mexico yang di kenali sebagai Rio Talea yang mempunyai kepadatan penduduk sebanyak 500 orang sahaja. Jika berlaku sebarang kecemasan, ia akan menjadi sukar kerana kawasan tersebut hanya mempunyai sebuah telefon sahaja.

Inez  seorang ibu kepada 7 orang anak sedang mengandung pada waktu itu, dan usia kadungan itu sudah matang. Pada hari itu juga Inez merasa bahawa perutnya sudah mula merasakan tanda-tanda ingin melahirkan bayi. Inez ketika itu hanya ditemani oleh seorang anaknya yang berusia 6 tahun yang bernama Bonito. Sementara suaminya sedang bekerja dan masih tidak pulang ke rumah.

Ketika Inez berasa hendak bersalin, hari mulai gelap dan dia tidak mempunyai sebarang   pengakutan dan jiran yang dapat menghantarnya ke klinik yang dianggarkan mempunyai jarak sepanjang 80 km dengan keadaan  jalan yang agak curam. Sebelum ini, Inez juga pernah mengalami pengalaman yang buruk ketika hendak bersalin normal dan didapati bayinya mati di dalam kandungan.

Kerana sudah tidak tahan lagi untuk menahan rasa kesakitan untuk bersalin, Inez mengambil keputusan untuk bersalin melalui kaedah pembedahan secara bersendiri. Inez terus meminum beberapa teguk alkohol dan  tanpa bantuan perubatan sekalipun ibu ini terus mengiris perutnya sendiri sepanjang 15 cm . Pada mulanya, Inez memotong kulit perut , lemak serta ototnya dan menarik keluar bayi tersebut. Bayinya terus bernafas dan menangis sebaik sahaja berjaya dikeluarkan. Inez kemudian memotong tali pusat bayinya dengan gunting dan dia pengsan.

Rasa sakit yang dirasakan itu amat bermakna dan perasaan gembira yang tiada tandingi kerana bayinya selamat dilahirkan  pada tanggal 5 Mac 2000. Bayi tersebut  sihat dan diberi nama sebagai Orlando Ruiz Ramirez.

Setelah pengsan buat seketika, Inez pun mulai sedar dan bergegas untuk membungkus perutnya dengan pakaian agar perdarahannya terhenti . Inez juga meminta anaknya yang berusia 6 tahun  untuk mencari bantuan.

Beberapa jam kemudian, pembantu kesihatan kampung mendapati Inez terbaring di tepi bayinya yang sihat. Pembantu kesihatan kampung kemudian menjahit luka dengan jahitan sepanjang 17 cm dengan jarum dan benang biasa untuk menghentikan luka. Inez kemudian dibawa ke hospital yang terdekat dengan mengambil masa selama lapan jam perjalanan dengan kereta dan terus menjalani pembedahan untuk membaiki komplikasi akibat kerosakan kepada ususnya semasa proses caesarean yang dilakukan oleh Inez sendiri. Inez kemudian dikeluarkan dari hospital setelah dirinya pulih seperti sediakala.

Dr . Honorio Galvan dan Dr . Jesus Guzman yang menangani kes ini pun berasa amat hairan dan terkejut dengan kejadian yang luarbiasa ini. Walaupun proses melahirkan ini sangat ekstrim, numun isu ini mendapat perhatian dan dilaporkan dalam sebuah jurnal iaitu International Journal of Obstetrics and Gynecology pada Isu Mac 2004. Inez dipercayai menjadi satu-satunya wanita yang diketahui telah melakukan pembedahan secara Caesarean yang berjaya ke atas dirinya.

Sungguh luarbiasa pengorbanan ibu  ini tanpa memikirkan nasibnya sendiri. Bagaiamana susah sekali pun kasih sayang ibu terhadap anaknya itu lebih besar dan tiada tandingi.  Kepada anak-anak sekelian, sayangi dan hormatilah ibu kandung anda. Ingat! ketika saat anda dilahirkan, ibu yang berjuang mempertaruhkan nyawa demi menyelamatkan nyawa anda.


5 Fenomena Ganjil Yang Berlaku di 5 Negara

Di dunia kita ini, banyak kejadian yang susah untuk dijelaskan berlaku sehinggakan kita pun tidak ada jawapan mengapa kejadian-kejadian ini terjadi.

Ada perkara yang mampu dijawab dengan menggunakan sains, tetapi ada juga peristiwa yang belum kita fahami, menimbulkan rasa ingin tahu pada kita untuk menerokainya.

Berikut adalah 5 fenomena ganjil yang berlaku di seluruh dunia yang kami rasakan cukup aneh dan menarik untuk anda ketahui, tetapi sayangnya tidak berlaku di negara kita.

Setiap tahun, pada bulan Mei atau Jun, akan berlangsung satu fenomena ganjil di pekan kecil Yoro, Honduras yang dinamakan 'iluvia de peces' atau 'hujan ikan.'

Fenomena ini sudah berlangsung secara tahunan selama lebih 100 tahun. Apa yang menghairankan, penyelidik tidak dapat menjelaskan mengapa fenomena ini berlaku, selain dari hipotesis meramalkan yang kejadian ini berpunca dari watersprout, fenomena puting beliung yang berlaku dalam air.

Lebih menghairankan, ikan yang turun dari langit itu bukannya spesis ikan yang ditemui disitu. Ikan yang jatuh datang dari lautan Atlantik, 200 kilometer dari pekan tersebut.

Apa yang paling ganjil melibatkan fenomena ini? Semua ikan yang jatuh buta matanya.

Semenjak tahun 1990, ramai di kalangan penduduk pekan itu melaporkan setiap masa mampu mendengar bunyi dengungan yang tak putus-putus di mana-mana sahaja.

Apabila dilakukan kajian ke atas bunyi itu dengan menggunakan alat pengesan bunyi, tidak dapat ditemui sebarang bunyi yang didakwa didengari oleh mereka.

Hasil soal selidik mendapati mereka yang mampu mendengar bunyi tersebut menggambarkan bunyi-bunyi yang berbeza tetapi mempunyai satu persamaan; bunyi itu tidak pernah padam.

Penduduk di Moneragala, Sri Lanka dikejutkan apabila turun hujan berwarna merah.

Pada mulanya disangkakan sebagai tindak balas cuaca dengan bahan kimia, pihak meteorologi Sri Lanka menafikan dakwaan tersebut kerana tidak banyak kilang bahan kimia dibuka di daerah itu.

Kejadian sama pernah berlaku di Kerala, India. Penyelidik di Kerala menemui pelbagai jenis mikro organisma di dalam sampel air hujan yang ada, menjadi petunjuk agar pihak penyelidik Sri Lanka mengambil langkah serupa.

Apa yang menukarkan warna air menjadi merah sebenarnya akibat kehadiran bakteria. Bakteria itu mempunyai pelindung yang berwarna kemerah-merahan. Apabila terkumpul dalam jumlah yang banyak dalam air, bakteria ini telah menyebabkan air bertukar menjadi merah.

Apabila dikaji sampel air dari hujan merah Kerala dan hujan merah Moneragala, didapati sampel air dari Kerala lebih pekat seperti darah. Berita baiknya, air tersebut tidak berbahaya kepada kesihatan manusia.

Pemandangan kambing yang menghabiskan masa di atas pokok sudah menjadi perkara biasa bagi penduduk Maghribi.

Biasa berlaku di kawasan yang kering, kelihatan lebih 20 ke 30 kambing di atas pokok yang mencecah ketinggian 8 ke 10 meter mencari makan di atas pokok jenis argan.

Menariknya, apabila kambing-kambing itu memanjat pokok argan untuk mendapatkan makanan - kambing ini akan meluahkan semula biji yang telah dimakan yang terdapat dalam buah pokok tersebut ke tanah.

Secara tak langsung, pokok argan yang ada bercambah bilangannya, menambahkan lagi jumlah pokok tersebut di kawasan mereka akibat tindakan 'gila' kambing itu.

Fenomena menggerunkan ini hanya berlaku di atas permukaan Sungai Catatumb, di sekitar sebuah tasik yang digelarkan Tasik Maracaibo.

Kilat akan menyambar di sekitar kawasan itu sepanjang 260 hari setiap malam dan 10 jam setiap hari. Dalam satu jam, secara purata sebanyak 280 kilat akan menyambar permukaan. Menakutkan!

Asal-usul fenomena ini berpunca daripada angin yang membawa udara berat bertembung dengan udara bertekanan tinggi banjaran Andes. Haba dan kelembapan yang bertemu ini menghasilkan awan besar yang berada hanya pada jarak 1 kilometer dari paras bumi.

Apabila awan tersebut bertembung dengan dinding gunung, tenaga elektrik akan dilepaskan.


Adakah Anda Rasa Takut Bila Nak Bersedekah dan Berwakaf?

"Assalamualaikum, wakaf Quran Encik! Tuan!" tanya Ida kepada orang yang lalu lalang. Ramai yang hanya sekadar tersenyum lalu berlalu pergi.

"Assalamualaikum Puan, wakaf Quran?" tanya Ida lagi. Wanita itu hanya menggelengkan kepala.

"Saya tak tahu mengapa susah benar kita nak dapat orang yang nak wakaf, Ida," kata Nur yang dah duduk, dek kepenatan menegur orang yang lalu lalang tanpa dapat banyak reaksi positif.

"Susah sikit la kak sekarang. Banyak sangat dah berita tersebar pasal syarikat yang hanya nak jual Quran guna alasan nak wakaf ni," jawab Ida.

"Saya tengok penerimaan orang untuk wakaf telekung ke, buku ke misalnya, baik saja sambutan, tetapi tak ada lah nampak kritikan teruk dilontar pada mereka," soal Ida. "Orang kita lebih percaya mereka barangkali?"

"Orang kita dah skeptikal Ida, sekarang ini sikit-sikit dikatanya penunggang agama, walhal sebenarnya ramai saja pihak yang benar-benar ikhlas nak buka peluang memudahkan orang berwakaf," kata Nur.

"Persepsi orang kita sendiri lah ni, susah nak diubah. Entah kenapalah bila berkaitan agama sendiri, kita jadi takut. Terlalu kerap sangat dimomok dengan perkara yang membuat kita risau nak beramal, macam sedekah pun orang kita dah takut benar nak buat," Ida mengongsikan pandangannya.

"Dalam fesbuk saya pun penuh orang kutuk makcik-makcik yang jual keropok, yang datang dari Pattani tu. Entah kenapalah itu pun nak dikutuk," soal Nur. "Tak mau beli, tak payah lah beli, bukan susah pun. Kenapa pula perlu dihina dan dikata macam-macam pada makcik tu."

"Penyakit hati, kak," kata Ida. "Ramai sangat orang kita yang tunggu masa saja nak tengok orang lain buat salah. Apatah lagi bila melibatkan orang atau institusi yang ada kaitan besar dengan agama Islam."

"Ramai yang lupa tu dik, yang kita semua buat silap? Sebaik-sebaik mufti ke, penjaga Kaabah ke, tok guru pondok ke, semua akan buat silap," kata Nur.

"Salah orang kita jugak, sebab memang ramai yang guna agama sebagai topeng dia kaut untung dunia," balas Ida.

"Salah kita juga lah, bila jadi macam tu, seorang buat, habis kita label semua yang tak berkenaan, terpalit sama," kata Nur. "Nanti lama-lama yang merana orang kita jugalah, kan?"

Ida mengangguk. Nur bangun menegur sebuah keluarga yang berjalan di depan mereka.

Anak-anaknya nampak berminat nak mendekati gerai wakaf mereka tetapi ibu bapanya cepat-cepat menarik anaknya supaya beredar.

"Tu tipu tu. Diorang nak jual je," si ibu cuba berbisik pada anak-anaknya, tetapi tetap dapat didengari mereka berdua. Ida dan Nur hanya memandang satu sama lain sambil tersenyum. Dah kerap benar berlaku.

"Orang kita jual arnab pun, dikatanya jual anjing kak," tersenyum Ida. "Sampai viral kena kutuk, walhal dia pun Melayu, Islam."

"Memang susah hendak beramal dalam dunia di mana fitnah sudah diambil sebagai kebenaran tanpa usul periksa ni," kata Nur, menarik muka. "Orang kita tak dah peduli untuk menilai sesuatu perkara dengan minda."

"Macam cikgu kita kata haritu, sindrom 'lebih baik syak wasangka dan jangan cepat percaya' nampaknya semakin kuat dipegang orang kita," kata Ida.

Nur dan Ida kembali duduk. "Kita kena kembalikan rasa ikhlas dan percaya keadilan Tuhan Yang Maha Esa akan terlaksana juga di Akhirat sana. Orang kita terlalu takut kena tipu, sampaikan nak bagi seringgit pun tak berani."

Sepasang lelaki dan perempuan lalu di depan mereka. Ida dan Nur kembali berdiri lalu cuba bertegur sapa.

"Wakaf Quran Encik?" Lelaki dan wanita itu hanya mampu tersenyum lalu berlalu pergi. Entah apalah yang bermain di dalam kepala mereka berdua agaknya.


Kisah Inspirasi 5 Komposer Lagu Paling Unggul di Malaysia

Bukan semua orang diberikan kebolehan mencipta lagu menerusi melodi serta lirik-lirik yang mengandungi mesej yang disampaikan dengan kiasan yang berbahasa penyampaiannya.

Negara kita tidak kurang mempunyai ramai pencipta lagu yang diberikan bakat besar serta mampu menghasilkan nukilan-nukilan indah yang berjaya membuatkan karya mereka, kekal relevan walau dah bertahun usianya. Berikut adalah 5 komposer lagu pilihan kami yang berjaya meninggalkan kesan besar pada industri pengkaryaan lagu di negara kita.

Legenda muzik Malaysia, M.Nasir adalah antara orang yang serba boleh, walaupun ada pihak yang mengkritik mutu lakonan beliau. Bagaimanapun bakat beliau dalam bidang penciptaan lagu membuatkan beliau menjadi salah seorang komposer lagu paling berbakat dan juga seorang vokalis hebat.

Berkelulusan Diploma dalam Seni Lukisan Barat dari Nanyang Academy of Fine Arts, Singapura, cita-cita asalnya adalah untuk menjadi seorang pelukis. Bermula langkah dengan cuba-cuba menulis lirik untuk kumpulan Alleycats, akhirnya dia menjadi orang yang berpengaruh dalam muzik negara kita sebagai artis solo dan penyanyi kumpulan Kembara.

M.Nasir juga bertanggungjawab mengangkat beberapa nama besar muzik di Malaysia seperti kumpulan Search, Wings, Hattan, kumpulan Kris dan pelbagai nama lain.

Lagu terbaik - cukup banyak, tapi lagu 'Bonda' dan 'Sentuhan Listrikmu' mempunyai pengaruh yang besar pada saya

Anak kelahiran Tanah Merah, Kelantan, lagu-lagu ciptaan Saari Amri pernah mendominasi industri muzik kita menerusi dua kumpulan besar iaitu Ziana Zain, Ella, kumpulan Umbrella, kumpulan Blackrose, kumpulan Slam dan kumpulan Ukays.

Pernah bekerja sebagai buruh binaan sebelum mengecap kejayaan sebagai komposer, Saari Amri terlibat dengan kemalangan motorsikal yang membuatkan beliau koma selama 3 minggu bagaimanapun beliau pulih daripada kecederaan dan kembali berkarya. Sayangnya populariti yang pernah dirasai tidak dapat diulangi semula.

Nasib Saari tetap baik kerana dengan lebih 800 buah lagu yang ditulis mampu menampung hidup beliau dan kini beliau lebih gemar berehat serta membantu pesakit-pesakit kencing manis yang datang menemuinya, dengan percuma. Beliau mempunyai kemahiran membuat ubat kencing manis yang dipelajari dari arwah ibunya.

Lagu terbaik - "Gerimis Mengundang" dendangan kumpulan Slam. Berhantu lagu ni.

Pak Ngah atau Datuk Suhaimi Mohd.Zain sudah sangat sinonim dengan irama-irama muzik tradisional yang lebih bersifat etnik. Kebanyakan lagu beliau yang pernah popular sehingga sekarang masih popular kerana irama yang dibuat seolah tidak akan lekang dek zaman.

Bermula sebagai pemuzik sepenuh masa di Kompleks Budaya membuka peluang kepada Pak Ngah untuk mempelajari pelbagai jenis seni muzik tradisional untuk menambah kemahiran beliau bermain gitar, yang sudah dipelajari sejak bangku sekolah. Kemudian beliau bekerja sebagai Pereka Bunyi untuk filem Ogy Ahmad Daud berjudul 'Puteri' pada tahun 1987 yang benar-benar membuka jalan kepada dia untuk bergiat lebih serius dalam industri.

Mempunyai pengaruh yang cukup besar kepada karier Dato' Siti Nurhaliza dan Noraniza Idris menerusi lagu-lagu berirama tradisional, tidak ramai yang tahu lagu beliau yang paling popular sebenarnya adalah lagu 'Nostalgia Aidilfitri' nyanyian Sharifah Aini yang pasti akan dimainkan setiap kali Syawal.

Lagu terbaik - "Hati Kama" nyanyian duet Siti Nurhaliza dan Noraniza Idris

Beliau memulakan karier sebagai pemain gitar dengan sebuah kumpulan bergelar BABA, yang kemudiannya membawa kepada pengiktirafan industri selepas memenangi anugerah kumpulan terbaik di Anugerah Industri Muzik tahun 1997.

Bagaimanapun usia kumpulan BABA tidak panjang, Aidit Alfian menubuhkan kumpulan duet dengan seorang lagi vokalis bernama Syed Azlan Syed Abu Bakar atau lebih dikenali sebagai Arab, yang dinamakan 'Arab dan Aidit.' Mereka mengecap populariti dengan lagu berhantu bertajuk 'Bila Bulan Berwarna Biru' yang menjadi siulan orang ramai ketika itu.

Beliau kemudiannya menumpukan karier sebagai pencipta lagu dan berjaya mencipta banyak lagu popular untuk artis-artis seperti gabungan duet Ajai & Nurul, Achik & Nana, Elyana serta Hafiz Suip. Beliau juga adalah orang yang membawa masuk Ana Raffali ke dalam industri hiburan selepas melamar Ana kerana terpikat dengan bakat Ana Raffali menerusi Youtube.

Audi Mok menceritakan bagaimana beliau memulakan langkah menceburi industri muzik dengan memberanikan diri menelefon pejabat EMI Malaysia. Pada ketika itu Audi merasakan beliau mempunyai beberapa lagu yang sesuai dinyanyikan oleh kumpulan Freedom yang popular pada masa itu. Gagal berbuat demikian, usaha beliau tidak berkubur begitu saja apabila sempat juga berkomunikasi dengan komposer terkenal iaitu Fauzi Marzuki.

Tidak putus asa, beliau cuba menghubungi produser Mac Chew dengan demo lagu beliau, tetapi ditolak pula kepada Roslan Aziz. Roslan Aziz menerima beliau untuk bekerja di dalam syarikatnya tetapi tidak lama kemudian beliau menyambung pelajaran. Selepas tamat, beliau dibawa berjumpa dengan Ahmad Izham Omar yang pada ketika itu sedang membawa naik Positive Tone. Dari situlah karier Audi benar-benar bermula.

Audi banyak mencipta lagu untuk artis terkenal seperti Jaclyn Victor, Ning Baizura dan Faizal Tahir. Selain itu, beliau juga adalah pencipta kepada lagu kumpulan OAG yang bertajuk 'Generasiku' yang kerap digunakan sebagai nada latar kebanyakan promo-promo yang membawa tema keremajaan.

Jelas sebenarnya usaha untuk menjadi seseorang yang dihargai memerlukan komitmen yang kekal berterusan sebelum kita boleh dianggap berjaya. Bukan sekadar bakat sahaja diperlukan, malahan kerja keras amat perlu dalam memastikan karya kita sampai kepada orang ramai.

Selain itu kesungguhan, minat serta perasaan tidak takut sepatutnya dipegang bagi merealisasikan impian yang kita ada. Setelah anda baca kisah 5 orang tokoh besar ini, cubalah memberanikan diri untuk memberikan lagu-lagu ciptaan anda kepada orang yang anda rasakan layak, mana tahu dengan langkah anda itu, mungkin 10 ke 15 tahun lagi, orang ramai masih lagi akan kenal karya ciptaan anda.


10 Tokoh Paling Berpengaruh Dalam Sejarah Manusia

Dalam kehidupan kita, pengaruh merupakan sesuatu yang sangat penting terutamanya kepada mereka yang memimpin sama ada pemerintah, ketua pejabat mahupun suami. Sejarah telah menceritakan bahawa bagaimana sesuatu pengaruh yang terdapat pada seseorang itu boleh mengubah dunia, dari sudut positif atau negatif. Pengaruh yang mereka bawa telah mengubah masyarakat dari pelbagai sudut termasuklah adat, budaya, agama dan sebagainya. Di antara mereka telah menakluki dunia dan memimpin dengan hebat serta mengubah sejarah dunia.

Iluminasi.com ingin berkongsi dengan anda carta 10 orang paling berpengaruh dalam sejarah dunia mengikut buku yang ditulis oleh Michael H. Hart, seorang doktor falsafah, ahli astrofizik dan juga penulis dari Amerika Syarikat. Beliau berkecimpung dalam bidang fizik dan juga sejarah dan terkenal dengan bukunya :  The 100 : A Ranking of the Most Influential Persons in History. Tokoh-tokoh berpengaruh dalam naskhah ini dipilih dan disenaraikan berdasarkan sumbangan mereka untuk mempengaruhi dunia.

Siapa tak kenal dengan saintis German yang menemui Teori Relativiti ini. Beliau merupakan antara salah seorang saintis yang sangat disanjung tinggi dan dikagumi kepintarannya. Digelar sebagai genius, Einstein lahir di Jerman pada tahun 1879 kepada keluarga Yahudi dan merupakan seorang free-thinker Formulanya berkenaan relativiti iaitu persamaan antara jisim dan tenaga, E=MC^2 adalah antara formula yang paling terkenal di dunia. Formula ini telah mengembangkan lagi dunia fizik ke cabang yang baru. Dengan sumbangnyannya kepada dunia fizik dan evolusi Teori Kuantum, beliau dianugerahkan Anugerah Nobel Fizik pada tahun 1921.

Beliau merupakan orang yang bertanggungjawab dalam memulakan Projek Manhattan iaitu projek yang menghasilkan senjata nuklear yang pertama di dunia. Menyedari kesilapan beliau berkenaan dengan akibat yang boleh dicetuskan oleh senjata nuklear, beliau kemudiannya menentang penggunaan senjata nuklear.

"Sekolah telah mengecewakan saya dan saya gagal dalam persekolahan. Ia sangat membosankan. Pengajar-pengajar berkelakuan seperti sarjan. Saya mahu mempelajari apa yang saya mahu pelajari tetapi mereka mahukan saya mempelajari untuk mengambil peperiksaan,"

Dilahirkan di Republik Genoa (Itali Barat) pada 1451, beliau merupakan pelayar dan peneroka yang paling terkenal di dunia. Dikenali dan diperingati kerana penemuan prinsip Amerika dan memberikan kesedaran kepada barat mengenai wujudnya "Amerika". Sangat dimuliakan di Amerika kerana menjadi ikon yang meletakkan Amerika dalam peta dunia. Walaupun beliau bukanlah orang pertama yang berlayar ke Amerika namun Columbus adalah orang pertama yang membina penempatan secara kekal di Amerika.

Bermula mempelajari teknik pelayaran dan berlayar sejak usia yang masih muda, beliau kemudiannya berkecimpung dalam bidang perniagaan dimana beliau menjadi seorang agen yang memerlukan beliau selalu berlayar. Beliau mengajar diri sendiri mengenai astronomi, sains dan navigasi, serta fasih dalam beberapa bahasa termasuk Latin, Portugis dan Spanish.Pelayarannya ditaja oleh Monarki Katolik Sepanyol dan sebagai balasan beliau berjanji akan menyebarkan fahaman agama Kristian di negara-negara timur.

"Anda tidak akan boleh menyeberangi lautan melainkan jika anda mempunyai keberanian untuk melupakan daratan."

Lahir pada tahun 1398, Johannes Gutenberg yang berasal dari dari Mainz, Jerman ini telah membawa suatu pengaruh yang mengubah dunia dalam bidang penerbitan hingga ke hari ini. Beliau merupakan seorang tukang besi, tukang emas, pencetak dan penerbit, dan juga orang yang bertanggungjawab mencipta mesin cetak pertama dunia. Dengan ciptaan beliau ini dunia telah menjadi lebih mudah untuk mencetak buku dan kosnya menjadi lebih rendah dan berpatutan.

Sebelum terhasilnya mesin cetak pertama, beliau melaburkan tenaga dan wang kepada perusahaan cermin namun gagal. Untuk menjamin bahawa beliau akan membayar hutang kepada pemiutang-pemiutang, beliau berjanji akan memberi bahagian kepada mereka apabila terhasilnya mesin cetak yang sedang diusahakannya.

Model pertama mesin cetak yang dihasilkannya dikeluarkan sekitar tahun 1440 di Strasbourg, hasil gabungan pelbagai teknologi daripada pelbagai bidang. Terima kasih kepada ciptaan beliau kini kita masih menggunakannya secara meluas.

Jika Johannes Gutenberg menyumbang kepada dunia dengan mencipta mesin cetak, tanpa ciptaan Cai Lun pula, ciptaan Johannes Gutenberg takkan terhasil. Lahir di Guiyang ketika zaman pemerintahan Han iaitu Maharaja He. Jawatan beliau di istana adalah sebaga sida mahkamah pada tahun 75 SM dan kemudiannya dinaikkan kepada gelaran Shang Fang Si, iaitu seorang pegawai yang bertanggungjawab dalam pembuatan alatan dan senjata.

Dikatakan beliau berkemungkinan mendapat idea penciptaan kertas daripada golongan kelas bawahan, Cai mencipta dan menghasilkan komposisi kertas bersama-sama proses pembuatan kertas pada tahun 105 SM. Teknik-teknik yang digunakan pada era ini masih digunakan sehingga kini walaupun teknologi penghasilan kini lebih kompleks dan canggih seperti proses penyaliran air dan kemudiannya dikeringkan dalam lapisan bertikar yang nipis. Ciptaannya ini diiktiraf di seluruh dunia sehingga selepas kematian beliau.

Hasil penulisan dan surat-surat oleh Saint Paul telah memberi sumbangan yang sangat besar kepada terhasilnya New Testament. Beliau merupakan seorang yang sangat berpengaruh dalam perkembangan awal agama Kristian. Rakyat Rom ini di awal kehidupannya pernah mengambil bahagian dalam penindasan terhadap orang Kristian namun beralih dan memeluk agama itu ketika dalam perjalanan ke Damascus. Beliau menekankan bahawa pemeliharaan daripada bahaya adalah berdasarkan kepercayaan dan bukannya adat agama.

Lahir pada tahun 515 SM, Confucius adalah seorang guru, ahli politik dan ahli falsafah yang sangat bijak dalam mendidik merupakan seorang ahli cendekiawan yang sangat bijak dalam mendidik rakyat yang lain akan pegangan moral daripada kepercayaan purba. Ahli cendekiawan ini yang lahir sekitar tahun 551 SM diajar oleh ibu bapanya dalam suasana upacara purba, mempelajari puisi dan muzik serta etika mahkamah purba.

Confucius menjadi seorang guru dan mengajar semua lapisan masyarakat mengenai ajaran moral dan budaya yang dikenali sebagai Li. Beliau sangat disayangi oleh pelajar-pelajarnya kerana sifatnya yang sangat mesra dan cara pengajaranya yang mengajar pelajarnya bergantung kepada personaliti dan sifat-sifat mereka.

Beliau dianggap tidak berjaya pada zaman hidupnya namun falsafahnya memainkan perenan penting dalam mempengaruhi masyarakat China pada masa hadapan serta falsafah China.

Confucianisma, juga dikenali sebagai Ruisma, digambarkan sebagai tradisi, falsafah, agama, agama kemanusiaan atau rasional, cara mentadbir, atau hanya satu cara hidup hasil ajaran Confucius.

Siddharta Gautama atau Gautama Buddha yang lahir dalam keluarga diraja kira-kira pada tahun 400 BC di Nepal merupakan pengasas kepada agama Buddha dan merupakan tokoh utama dalam agama Buddha. Dikatakan hidup dan mengajar di bahagian timur India purba pada sekitar abad ke 4 dan 6 BCE.

Terkenal dan diiktiraf oleh penganut agama Buddha sebagai guru yang menerangi dan mencapai tahap Buddha yang sebenar serta berkongsi pendapat beliau untuk membantu makhluk yang melalui kelahiran semula serta daripada penyeksaan. Ajaran yang dikaitkan dengannya telah diturunkan melalui tradisi pengajaran oral.

Dalam kepercayaan orang Kristian, Jesus Christ merupakan anak kepada Tuhan dan tokoh agama Kristian namun beliau merupakan seorang nabi iaitu Isa dalam agama Islam. Al-Quran dan hadis menyebut bahawa Nabi Isa dilahirkan kepada Mariam sebagai hasil kehamilan perawan, sama seperti terma "Annunciation" dalam agama Kristian.

Jesus Christ adalah nama yang diberikan dan digunapakai oleh penganut agama Kristian. Pengaruhnya di kalangan penganut Kristian tidak dapat disangkal lagi sehinggakan ada yang menganggapnya sebagai Tuhan

Lahir pada 1642 di England, seorang saintis yang dikenali oleh semua lapisan masyarakat sehingga kini disebabkan oleh penemuannya akan hukum graviti ketika sedang tidur di bawah pokok epal. Diiktiraf sebagai salah seorang saintis yang paling berpengaruh sepanjang zaman kerana penemuannya yang lain seperti hukum mekanik dan juga hukum gerakan. Bukan itu sahaja, beliau juga mengasas rangka untuk revolusi saintifik pada abad ke-7 dengan hasil kerjanya yang diberi nama "Principia Mathematica".

Tidak syak lagi, disenaraikan di tangga pertama sebagai orang paling berpengaruh di muka bumi, iaitu penghulu manusia, Nabi Muhammad S.A.W. Pengaruh baginda dalam agama Islam dan juga kehidupan seharian sememangnya diiktiraf sendiri oleh orang bukan Islam. Banyak saintis-saintis zaman sekarang yang tidak percaya akan Islam, namun membuat kajian berkenaan rutin harian beliau dan menemukan banyak bukti bahawa baginda adalah manusia terulung.

Daripada asal-usul yang merendah diri, Nabi Muhammad membawa wahyu agama Islam dan diisytiharkan sebagai salah satu agama terbesar di dunia, dan menjadi pemimpin teragung yang paling berkesan. Sehingga hari ini, selepas lebih 1400 tahun kewafatannya, pengaruh baginda masih dipegang kuat dan meluas di serata dunia.

Asal-usul merendah diri, Muhammad ditubuhkan dan diisytiharkan salah satu agama besar di dunia, dan menjadi seorang pemimpin politik yang amat berkesan. Hari ini, tiga belas abad selepas kematiannya, pengaruhnya masih kuat dan meluas.

Dilahirkan pada 20 April 571 Masihi di Mekah kepada pasangan Abdullah dan Siti Aminah. Melalui zaman kanak-kanaknya sebagai seorang anak yatim dan dipelihara oleh datuknya. Setelah kematian datuknya, baginda dipelihara pula oleh bapa saudaranya Abu Talib. Ketika berusia 5 tahun, baginda melalui proses yang tidak dialami kanak-kanak lain apabila dada baginda dibelah oleh malaikat dan dibuang bahagian syaitan yang ada dalam hatinya.

Terkenal dengan sifat baginda iaitu benar, amanah, menyampaikan dan bijaksana, beliau diangkat menjadi Rasul ketika berusia 40 tahun. Diberikan amanah dan tanggungjawab yang sangat besar memperjuangkan dan menyebarkan agama Islam kepada manusia. Tugas menyampaikan wahyu dan ajaran Islam oleh baginda menerima tentangan yang amat dasyat, sehinggakan ditentang oleh ahli keluarganya sendiri.

Namun, dengan izin Allah, baginda berjaya menjalankan tugasnya dengan baik. Kini, agama Islam mempunyai umat sebanyak 1.6 billion orang di seluruh dunia. Selawat ke atas Nabi dan para sahabat serta ahli keluarganya.

"Pilihan saya iaitu Muhammad untuk menghuni tangga pertama orang yang paling berpengaruh di dunia mungkin akan mengejutkan sesetengah pembaca dan mungkin dipersoalkan oleh orang lain, tetapi baginda adalah satu-satunya manusia dalam sejarah yang berjaya dengan sempurna di kedua-dua peringkat agama dan kehidupan dunia,"

1. The 100 : A Ranking of the Most Influential Persons in History


Hiroshima : Kesan yang ditinggalkan setelah dibom dan dibangunkan semula

Pada 6 Ogos 1945, Amerika Syarikat menjatuhkan bom atom pertama di Hiroshima, Jepun. Selepas tiga hari dari serangan bom atom tersebut, satu serangan bom atom kemudian berlaku di Nagasaki. Disebabkan bandar Nagasaki di bom maka Jepun terus menyerah kalah dan Perang Dunia II terus berakhir.

Setelah kejadian tersebut berakhir, Hiroshima mampu untuk membina semula bandar yang telah musnah teruk akibat serangan bom atom. Kini Hiroshima merupakan bandar metropolitan yang moden. Jepun juga dikenali sebagai sebuah negara khusus untuk keamanan selepas berakhirnya perang tersebut.

Di sini adalah melihat apa landskap berparut Hiroshima kelihatan seperti selepas pengeboman, dan apa yang telah menjadi hari ini.

Arkib gambar ini yang diambil pada tahun 1945 merakamkan kemusnahan bandar Hiroshima selepas bom atom yang pertama digugurkan. Serangan bom atom yang dilakukan oleh Amerika tersebut telah menyebabkan jumlah kematian seramai 140,000 orang di Hiroshima. Kematian itu berlaku serta merta  dan juga terdapat kematian berlaku selepas terdapat kesan terbakar dari letupan dan radiasi nuklear yang menyebabkan penyakit kulit.

Jepun telah membina sebuah Taman Memorial Keamanan Hiroshima bagi memperingati kejadian tersebut. Taman ini dibina tepat pada tempat bom atom tersebut jatuh. Terdapat beberapa tugu peringatan dan muzium yang terletak di taman itu.

Gambar yang diambil pada tahun 1945 ini menunjukkan bandar Hiroshima yang musnah teruk selepas bom atom digugurkan.

The Hiroshima Prefectural Industrial Promotion Hall dapat dilihat gambar sebelum dan selepas pengeboman atom yang berlaku pada tahun 1945. Bangunan itu dipelihara dengan baik oleh pihak Jepun dan telah dinamakan sebagai Dewan Memorial Keamanan Hiroshima, yang lebih dikenali sebagai "Genbaku Dome."

Pandangan trem yang telah musnah selepas letupan nuklear pada tahun 1945 dan gambar di bawah merupakan gambar trem yang terkini.

Gambar Bank Teikoku yang musnah akibat pengeboman pada bulan Ogos 1945 dan gambar terkini bangunan tersebut. Sekarang ia telah menjadi sebuah kedai roti.

Gambar hitam putih ini menunjukkan pokok berhampiran Istana Hiroshima selepas dibom. Ajaibnya pokok-pokok yang sama masih berdiri sehingga hari ini. Walaupun pokok-pokok tersebut  terbakar tetapi ia masih mampu untuk hidup kembali.

Gambar jambatan Inaribashi diambil sebelum kejadian serangan bom dan gambar tekini jambatan tersebut. Gambar ini dirakamkan pada jarak yang sama.

Gambar Stesen Hiroshima dapat  dilihat selepas kejadian pengeboman bom atom pada bulan Ogos 1945 dan telah dibangunkan semula.

Hiroshima dilihat dari langit selepas pengeboman atom pada tahun 1945.

Pemandangan indah yang menunjukkan bandar Hiroshima yang dibina semula. Gambar ini diambil pada waktu pagi.

Satu pandangan mata lensa yang terkini di bandar Hiroshima dapat dilihat dengan indah pada waktu malam.


Tanda-tanda awal diabetes yang anda perlu tahu

Penyakit diabetes mellitus atau lebih dikenali sebagai penyakit kencing manis merupakan sakit yang serius yang disebabkan paras gula dalam badan yang tinggi dan penyakit ini merupakan salah satu faktor utama terjadinya sakit jantung dan angin ahmar.

Di Malaysia, statistik penyakit ini pada tahap yang amat membimbangkan kerana Malaysia merupakan negara yang mempunyai bilangan penduduk yang menghidapi penyakit diabetes yang tertinggi di Asia Tenggara dan berada pada kedudukan ke-10 di dunia. Oleh itu, kenali tanda-tanda awal diabetes dan marilah kita bersama-sama berusaha untuk mencegahnya.

Membuang air kecil dengan banyak akan menyebabkan kehilangan air di dalam badan dan akan menyebabkan kita berasa dahaga. Menurut statistik, kebanyakan penghidap penyakit diabetes kerap menghilangkan haus mereka dengan cara meminum air manis seperti jus, minuman soda dan minuman susu coklat. Minum minuman yang mengandungi kandungan gula yang tinggi ketika haus boleh menyebabkan gula yang berlebihan itu menyekat saluran darah dan mendatangkan pelbagai penyakit.

Menurut Dr Cypess, anda akan kehilangan kalori dalam air kencing dan anda tidak menyerap semua kalori daripada gula dalam darah anda. Hal ini demikian kerana badan anda mempunyai paras gula (glukosa) yang tinggi. Ia juga boleh terjadi disebabkan oleh kekurangan hormon Insulin atau keberkesanan fungsi Insulin itu sendiri telah berkurangan.

Bagi mereka yang menghidap penyakit diabetes, anda akan kerap berasa letih sepanjang masa. Hal ini merupakan satu perkara yang serius kerana ia mungkin bermakna bahawa makanan yang anda makan tidak dipecahkan dan digunakan oleh sel-sel di dalam badan secara optimum.

Pada peringkat awal diabetes, kanta mata tidak dapat fokus dengan baik kerana glukosa telah terkumpul dengan banyak di bahagian mata, dan menyebabkan bentuk asal kanta mata berubah buat sementara waktu. Selepas 6-8 minggu mata anda akan pulih seperti biasa dan diabetes tidak akan menyebabkan seseorang itu buta.

Bagi penghidap penyakit diabetes pada tahap awal, mereka akan sering berasa tidak senang duduk dan mempunyai gejala-gejala kemurungan. Anda akan berasa letih dan tidak mahu berbuat apa-apa, anda tidak mahu keluar daripada rumah dan anda hanya mahu tidur.

Sistem imun di dalam badan anda dan juga proses untuk merawat luka pada badan anda tidak berjalan dengan baik apabila anda memiliki paras gula yang tinggi di dalam badan. Hal ini dapat dilihat apabila pesakit diabetes akan mempunyai parut luka yang jelas kerana proses penyembuhan yang perlahanan disebabkan oleh diabetes.

Adakah anda ataupun orang-orang tersayang mempunyai tanda-tanda tersebut? Jika ya, bertindak sekarang untuk mengubah kepada gaya hidup yang sihat kerana mencegah lebih baik daripada mengubati. Kongsikan artikel ini kepada orang-orang tersayang.


Pesakit Tewas Dengan Penyakit Hati Kronik Setelah Bertahun Ambil Suplemen Dan Ubat Tradisional

Artikel ini ditulis oleh Dr. Rafidah Abdullah di laman Facebook milik beliau. Beliau merupakan seorang Nephorolist iaitu doktor pakar khusus dalam penjagaan dan merawat penyakit buah pinggang.

Tidak ada sakit apa pun, datang ke hospital sebab mata kuning (gambar hiasan dari internet). Bacaan bilirubin sangat tinggi (lebih 400 - bacaan normal ~ bawah 45 mengikut makmal). Bacaan enzim hati, Alanine Amino Tranferase melebihi 3000 U/L (normal ~ bawah 45). Bacaan darah beliau (kuning, merah dan putih) semua nya rendah kerana ada komplikasi "hypersplenism". Limpa beliau bengkak, menandakan kerosakan fungsi hati ini telah lama berlaku. Penyakit "Chronic Liver Disease"; masalah kronik kerosakan hati. Sudah sampai tahap akhir, Child Pugh C (klasifikasi tahap kronik yang paling teruk).

Puas lah kami mencari punca juga - ERCP (scope nak cari batu sistem hempedu), ultrasound, CT Scan bagai. Batu tiada, kanser tiada, jangkitan virus tiada, penyakit autoimun (seperti SLE) tiada. Beliau lantas mengeluarkan beberapa ubat suplemen & traditional yang beliau sedang ambil. Beliau memberitahu kami yang memang beliau mengamalkan ini (macam-macam jenis) sudah lebih 10 tahun! Aduh.

Keadaan beliau menjadi kritikal, organ lain turut rosak termasuk buah pinggang. Beliau dijangkiti kuman; walaupun antibiotik di beri, badan beliau terlampau lemah. Beliau tewas dan tidak dapat diselamatkan.

Tapi kebanyakan nya kajian-kajian kecil. Jika seseorang Doktor itu ada belajar membaca jurnal secara menyeluruh melalui kelas-kelas basik di Universiti dahulu topik "critical appraisal", patut tahu yang mana boleh buat kesimpulan, yang mana tidak.

Elok baca rumusan dari National Health Service (NHS), UK ini & hadamkan perlahan-lahan. Terang-terang katanya tidak perlu😊.

JANGAN sentuh herba (rujuk di SINI) atau suplemen (rujuk di SINI). Bincang dengan PAKAR BUAH PINGGANG anda. Apa orang lain kata, mohon abaikan.

Penat mereka hasilkan ini. Macam-macam vitamin & apa unsur pemilihan pemakanan yang tepat. Jenuh mereka senarai kan. Rujuk senarai di SINI.

boleh baca panduan yang betul ini: Panduan mengambil makanan tambahan

- Nasihat No 1: tanya diri sendiri (bukan penjual): perlu ke?

- Nasihat No 2: Bincang dengan Doktor anda! Tidak boleh beli online, order & pos bagai. Itu salah.

Kalau nak sangat ambil atau telah mengambil suplemen, saya cadangkan jumpa Doktor, buat pantauan termasuk ujian darah berkala. Terus kan jumpa Doktor untuk rawatan & pantauan berterusan.

Buat lah pilihan yang bijak. Kami di #MedTweetMY akan terus memberi informasi kepada masyarakat.

Nak ambil macam-macam, teruskan. Itu pilihan masing-masing. Kami tidak boleh menghalang. Datang hospital buah pinggang rosak, kami tebuk leher untuk Dialisis. Satu sen duit lebih pun kami tak dapat. Kerja kerajaan gaji sama. Kami terima saja pesakit. Kami sedia membantu. Simpan sahaja lah duit dalam RM3000-5000 tiap-tiap bulan untuk rawatan, untuk seumur hidup.

Rosak hati, maaf lah ya. Tidak ada Dialisis untuk hati yang rosak. Dahlah masyarakat kita pun tidak ramai nak menderma organ untuk menyelamatkan pesakit seperti ini. Ramai yang tidak selamat.

Hasil nukilan saya; yang hari-hari berhadapan dengan komplikasi yang meragut nyawa seperti ini.


Homebush Bay : Hutan terapung di atas kapal yang berusia 106 tahun

Homebush Bay yang terletak di Sydney Australia mempunyai keunikkan tersendiri kerana terdapat sisa-sisa limbungan kapal pecah yang sebelum ini pernah beroperasi pada abad ke-20. Kapal besar ini sebenarnya telah ditunda ke Homebush Bay kerana tidak dapat digunakan lagi dan komponen yang selamat pada kapal tersebut turut diambil untuk dijadikan barang gantian dan digunakan pada kapal yang lain. Yang tinggal hanyalah rangka kapal yang buruk sahaja.

Kapal yang dimaksudkan itu adalah kapal SS Ayrfield yang mempunyai berat sebanyak 1140 tan dan telah dibina pada tahun 1911 sebagai kapal pengangkut arang batu yang kemudiannya digunakan semasa Perang Dunia II sebagai kapal pengangkutan. Pada tahun 1972 ia telah dibawa ke Homebush Bay untuk dilupuskan tetapi keputusan ini berubah serta merta. Operasi di limbungan kapal tersebut kemudiannya diberhentikan dan sebahagian daripada beberapa kapal besar termasuk SS Ayrfield ditinggalkan. Objek terbesar di kawasan tersebut sebelum ini tidak terkenal selama beberapa dekad disemakan terdapat tumpahan bahan kimia dan juga pencemaran. Tetapi hanya kapal pengangkutan yang terbiar inilah yang telah merubah persekitaran kawasan tersebut dengan menjadikan ia sebuah taman hutan terapung. Ia telah menjadi sebuah rumah yang ditumbuhi pokok-pokok dan tumbuh-tumbuhan lain yang menjadi rumah burung  setelah ia tumbuh sejak beberapa dekad yang lalu.

Dari tahun 2008 sehingga 2010 pelbagai usaha bersepadu telah dibuat untuk mengeluarkan sebanyak mungkin bahan kimia yang berada di Homebush yang ditinggalkan pada era perindustrian lalu. Tidak jauh dari situ terdapat kawasan yang dikenali sebagai Brickpit Ring Walk iaitu bekas tapak perindustrian di mana hampir tiga bilion bata telah dibuat di kilang tersebut semenjak 1911 sehingga 1980-an yang kini telah menjadi habitat semula jadi yang dilindungi.

Sejak kapal SS Ayrfield menjadi sebuah hutan terapung, teluk ini kini merupakan tempat yang popular untuk jurugambar yang ingin menambil gambar pemandangan yang luar biasa serta pelik tetapi ia tetap indah.


Pelukan ibu bapa dapat menjadikan anak semakin bijak

Anak merupakan satu anugerah yang besar yang dikurniakan oleh Tuhan kepada pasangan suami isteri yang telah berkahwin. Setiap ibu bapa pastinya sayang akan anak-anak mereka. Adakah anda suka memeluk anak kecil anda? sekiranya ya, maka jangan berhenti melakukan perbuatan tersebut kerana perbuatan yang anda lakukan itu akan memberikan manfaat yang besar terhadap anak anda.

Menurut penyelidikan yang terkini, kasih sayang fizikal yang dicurahkan dan ditunjukkan kepada anak-anak kecil semasa tempoh pembesaran mereka amat penting bagi membantu perkembangan otak dan pemikiran mereka.

Menurut sebuah kajian yang dilakukan oleh pihak Nationwide Children's Hospital yang terletak di Ohio, otak kanak-kanak lebih cepat berkembang apabila mereka menerima kasih sayang yang cukup daripada ibu bapa mereka.

Sebanyak 125 orang bayi yang masih kecil telah dijadikan eksperimen untuk menunjukkan betapa sentuhan kasih sayang secara fizikal daripada ibu bapa mereka semasa mereka masih kecil dan berada dalam fasa perbesaran akan memberikan kesan yang positif terhadap perkembangan otak dan pemikiran bayi tersebut.

Dr. Nathalie Maitre memberitahu bahawa kajian ini telah membuktikan bahawa hanya dengan satu perkara yang kecil iaitu sentuhan kasih sayang daripada ibu bapa kepada anak-anaknya boleh memberikan impak dan kesan yang besar terhadap pertumbuhan anaknya dan bagaimana otak anak mereka berkembang.

Oleh hal yang demikian, sayangilah dan belailah anak anda dengan baik dan pelulak mereka selalu agar mereka dapat membesar untuk menjadi insan yang berguna kepada diri, masyarakat dan negara. Jangan lupa untuk kongsikan artikel ini kepada orang yang tersayang.

Maitre et al. The Dual Nature of Early-Life Experience on Somatosensory Processing in the Human Infant Brain. Current Biology, 2017


5 Stigma Buruk Orang Malaysia Terhadap Orang Kelantan

Dalam banyak-banyak masyarakat dalam Malaysia ni, yang selalu jadi sasaran adalah orang Kelantan.

Semua benda yang buruk akan dikaitkan dengan Kelantan daripada lelakinya yang dikatakan buruk perangai sehinggalah kepada wanitanya yang dikata hanya mampu menerima lelaki senegerinya.

Adakah benar dakwaan itu? Adakah patut orang Kelantan dilabelkan sedemikian rupa atau ini hanyalah satu persepsi yang ramai orang ambil kerana terpengaruh dengan aliran pemikiran yang tak sepatutnya wujud?

Berikut adalah senarai beberapa stigma yang diperkatakan tentang orang Kelantan yang tersebar ke seluruh pelusuk negara kita.

Ini yang paling banyak tersebar dan rasanya ramai antara kita memiliki persepsi ini. Masalahnya, jika difikirkan, anda ada tak kawan orang Kelantan yang rapat dengan anda? Mesti ada. Pernah tak anda terfikir kenapa dia berkawan dengan anda pula? Bagaimana seseorang yang mempunyai rakan dari Kelantan boleh percaya orang Kelantan hanya berkawan dengan orang Kelantan?

Tak dinafikan di antara orang Kelantan memang rapat hubungan mereka, tetapi tidak adillah kalau kita kata saing (kawan) dia sahaja. Sama saja kalau orang Kedah jumpa orang Kedah baru cakap Kedah atau orang Negeri girang orang Negeri, semua rumpun masyarakat kita sebenarnya memang akan merasakan hubungan apabila dilahirkan di negeri yang sama.

Sedih gila kalau saya orang Kelantan. Dah la dikata sombong, pengotor pulak tu. Seolah-olah digambarkan yang Kota Bharu tu berlonggok sampah merata-rata. Kika anda pergi ke bahagian pedalaman Kelantan, khasnya bahagian pantai, memang la nampak macam kotor. Kampung nelayan memang la sebegitu.

Saya akui Kelantan tidaklah 'semoden' Pahang atau mana-mana negeri di pantai barat Malaysia tetapi semua negeri ada masalah kekotoran ni. Pada hemat saya, negeri yang paling suka meludah merata-rata rasanya datang dari sebuah negeri di selatan Malaysia Adilkah saya kata semua orang negeri itu pengotor?

Sehingga sekarang sentimen ini dipegang terutamanya apabila berlaku perlawanan bola sepak di antara Kelantan dan mana-mana negeri lain dalam negara. Penyokong Kelantan dikhabarkan ganas, suka cari gaduh dan kurang bertamadun dalam stadium. Pemain Kelantan pula walaupun dilahirkan di negeri lain, asal main Kelantan, dia akan jadi ganas dan nak sepak orang saja atas padang.

Persoalannya, adakah penyokong dan pemain negeri lain tidak ada melakukan perkara yang sama? Ada saja. Stigma ini juga terbawa di kalangan pelajar universiti sehinggakan ada wujudnya kumpulan-kumpulan pelajar yang enggan menerima pelajar Kelantan dalam kumpulan mereka, kerana orang Kelantan ini dianggap keras kepala.

Setiap kali ada laporan berkenaan perkara lucah pasti akan ada saja laporan yang mengatakan Kelantan sebagai negeri paling ramai mencari benda tersebut. Selain itu lambakan video lucah Melayu juga banyak nampaknya datang dari Kelantan. Kenapa ini berlaku?

Jawapannya cukup mudah. Orang Kelantan mudah dikenal pasti melalui dialeknya yang cukup pekat. Jika pelaku video lucah itu menggunakan dialek Kelantan, amat mudah untuk kita mengenalpasti dari mana asal video itu. Tapi kalau dia orang Selangor macam mana? Orang KL? Orang Johor? Negeri-negeri di mana dialeknya tidak begitu pekat. Masalah ini juga dihadapi oleh orang-orang Kedah, kerana berpunca daripada legenda video Kompleks Peruda satu masa dulu, Kedah juga kini diberikan stigma yang sama juga.

Aduhai, mudahnya kita meletakkan stigma dan stereotaip kepada lelaki dan wanita Kelantan sedangkan masalah ini berlaku di mana-mana negeri. Yang uniknya mengenai Kelantan adalah memang kebanyakan tokoh usahawan adalah wanita, ditambah lagi dengan salah satu lokasi ikonik Kelantan iaitu Pasar Besar Siti Khadijah, peniaganya majoriti datang dari golongan wanita.

Lihatlah sekeliling anda, adakah segala stereotaip yang berlegar-legar ini benar? Lihat rakan anda. Lihat ahli keluarga anda kalau ada.Kita semua tahu perkara ini tak betul tapi 'seronok' sebenarnya mengeji orang Kelantan sehinggakan ada lah gadis-gadis yang mati-mati tak nak kahwin dengan orang Kelantan.

Jika anda tanya saya apa solusinya, saya tak nak bagi solusi. Benda ini stigma. Nak melawan stigma, satu-satunya cara adalah dengan membuang persepsi yang kita ada itu dengan melihat sendiri apa yang benar-benar berlaku.

Semua orang sama saja, tak kiralah dari negeri mana dia datang. Ada yang bai, buruk, pengotor, pembersih, pervert, suka bergaduh, ganas, panas baran, memilih, bajet lawa, bajet orang tergilakan dia dan bermacam lagi sifat normal yang ada pada kita. Perkara begini tak ada solusinya, jadi kita sendiri kena usahakan supaya tidak mudah mempercayai sesuatu yang kita sendiri sangsi, kerana amat mudah untuk kita terkeliru perbezaan antara fitnah dan fakta.

Kebanyakan stigma berkenaan orang Kelantan adalah perkara-perkara yang tidak dapat dibuktikan jadi, saya harap kita dapat berhentilah memfitnah dan mula menilai setiap individu sebagai individu yang berlainan.


12 Soalan Tentang 'Myfreeview TV' Yang Ramai Tertanya-Tanya

Ramai antara kita sudah sedia maklum mengenai pelancaran sistem penyiaran televisyen di negara kita yang baru saja dilancarkan oleh PM Malaysia, Datuk Seri Najib Tun Razak. Masih terdapat banyak kekeliruan orang ramai tentang apa sebenarnya siaran ini, sehinggakan banyak pihak mengatakan ini adalah projek untuk pilihanraya.

Di sini kami cuba sedaya upaya menerangkan kepada anda mengapa sistem siaran di negara kita ini sedang mengalami proses perubahan kerana nampaknya tidak ramai faham apa signifikannya sistem baru ini kepada orang ramai. Saya berharap dengan penjelasan ini yang akan ditulis secara mudah difahami dapat membantu anda, terutamanya golongan warga emas yang pasti akan terkesan dengan pengenalan sistem baru ini.

Myfreeview ini adalah siaran rancangan percuma yang ke udara untuk menggantikan siaran sedia ada yang bukan datang dari Astro atau HyppTV. Kalau anda tak langgan Astro atau HyppTV, anda adalah bakal pengguna Myfreeview ini.

Ini memang saya nampak akan menimbulkan sedikit kekeliruan. Pada awalnya keseluruhan sistem ini dijenamakan di bawah nama MYTV tetapi  kerajaan nampaknya mengambil langkah membezakan jenama siaran dan jenama dekoder. Sistem dekoder itu nampaknya dijenamakan sebagai MyTV dan sistem siaran itu sendiri dijenamakan sebagai Myfreeview.

Mana-mana rumah yang masih lagi menggunakan antenna televisyen lama untuk mendapatkan siaran akan terkesan kerana siaran bagi mereka akan ditutup pada pertengahan tahun 2018, digantikan dengan Myfreeview ini.

Seiring dengan perkembangan teknologi, siaran televisyen juga akan bertukar format daripada analog ke digital bagi meningkatkan kualiti gambar dan perkhidmatan. Selain itu, dengan menggunakan sistem siaran digital atau DTTV ini, siaran radio juga dapat dipancar terus ke rumah.

Boleh. Jika tidak mahu pakai dekoder, pastikan televisyen yang anda beli mempunyai tuner atau penala yang menyokong sistem DVB-T2. Mana-mana TV yang mempunyai sistem itu dalam TV tidak memerlukan dekoder tetapi kebanyakan TV yang dibeli sebelum 2012 tidak mempunyai sistem tersebut. Semak model televisyen anda.

Ya. Sama seperti Astro yang guna satelit atau HyppTV yang guna internet, sistem Myfreeview memerlukan aerial untuk menangkap siaran. Tak ada aerial, tak ada siaran. Aerial sedia ada pun boleh digunakan kalau rumah dah ada aerial.

Terpulanglah jika anda nak tengok sebegitu. Perkara ini sebenarnya sudah pun dirangka bertahun lamanya, bukan sekadar di Malaysia sahaja. Di Singapura, mereka akan bertukar 100% digital pada hujung tahun 2017. Tarikh akhir untuk semua negara Asean bertukar kepada sistem digital sepenuhnya adalah 2020. Malaysia menjangkakan kita akan menutup semua siaran berformat lama (analog) pada tahun 2018.

Selain dari kualiti gambar dan siaran radio, ada faedah lain yang orang ramai tak berapa tahu . Penjelasan ini agak teknikal sedikit - dengan menukar kepada sistem digital yang mampu membawa lebih banyak siaran dalam kuantiti data yang sedikit berbanding sistem analog sedia ada, ini akan mengosongkan spektrum-spektrum yang sudah diisi sebelum ini oleh siaran televisyen analog.

Dengan pengosongan ini, lebih banyak kapasiti untuk pengguna seperti internet mobil di Malaysia dapat ditambah. Fenomena yang berlaku ini digelarkan 'dividen digital' dan kebanyakan negara yang mempunyai dividen spektrum lebih ini selalunya akan membuka kuota ini untuk tujuan lain.

Anda tidak akan terkesan dengan pertukaran ini. Bagaimanapun perlu diingatkan, jika satu hari nanti anda menutup langganan Astro atau Unifi dan anda tidak mempunyai dekoder Myfreeview, anda tidak akan mendapat apa-apa siaran.

Mengikut statistik, ada lebih kurang 3.32 juta pelanggan berbayar Astro dan 256 ribu pelanggan Astro NJOI percuma mewakili 53% kediaman mempunyai televisyen di Malaysia. Sementara itu sebanyak 895,000 kediaman melanggan perkhidmatan HyppTV yang datang dengan langganan Unifi.

Ini menunjukkan masih ramai lagi rakyat Malaysia yang bergantung dengan siaran televisyen percuma yang disiarkan melalui sistem penyiaran sedia ada. Lagipun, benda ini percuma dan sama saja dengan apa yang kita dah ada ketika ini. Yang berbezanya adalah keperluan memiliki dekoder untuk menerima siaran.

Anda boleh rujuk senarai pengedar dekoder di laman web rasmi Myfreeview TV.


Hashima : Pulau Di Jepun Yang Dibiarkan Tak Berpenghuni

Jika anda pernah menonton movie James Bond : Skyfall, pastinya anda pernah melihat babak di mana terdapat sebuah pulau terbiar yang tidak berpenduduk. Ramai yang merasakan adegan di pulau tersebut adalah hasil daripada teknik CGI, namun tahukah anda pulau tersebut benar-benar wujud. Ya, ia adalah sebuah pulau yang terletak di Jepun.

Pulau kecil yang berbentuk seakan-akan kapal perang itu dikenali sebagai "Hashima" yang bermaksud Pulau Kapal Perang yang terletak 15 kilometer dari Nagasaki. Gunkanjima (Pulau Kapal Perang dalam bahasa Jepun) merupakan salah satu daripada 505 pulau yang tidak berpenduduk di Jepun. Pulau yang dikelilingi oleh tembok laut itu mempunyai beberapa buah bangunan kongkrit yang terbengkalai dan tidak diganggu melainkan oleh alam semulajadi. Ia dibiarkan tidak berpenghuni lebih daripada 40 tahun.

Dibina pada tahun 1887, pulau berkeluasan 16 ekar ini terkenal dengan lombong arang batu dalam laut. Pulau yang dikatakan berhantu ini dibangunkan oleh Mitsubishi Coporation dan dipercayai bahawa pulau ini berada betul-betul di atas sumber arang batu. Selepas 100 tahun, lombong itu menjadi semakin dalam dan panjang yang hasilnya dituai untuk membantu mengembangkan industri di Jepun.

Pulau ini mempunyai sebuah apartment 10 tingkat bagi menampung pekerjanya yang ramai. Selain itu, terdapat juga sekolah, restoran, kolam renang dan banyak lagi bagi para pekerja menjalani kehidupan normal seperti berada di tanah besar. Pulau itu mencapai kemuncak penduduk tertinggi pada tahun 1959 dengan penduduk seramai 5,259 orang dan dianggap sebagai kepadatan penduduk tertinggi dunia yang pernah dicatatkan.

Orang awam Korea dan banduan perang China yang ditawan ketika Perang Dunia Kedua dikerah untuk bekerja di dalam keadaan yang sangat teruk serta layanan yang diberikan amatlah tidak patut di dasar yang dikeluarkan oleh Jepun bermula dari tahun 1930 sehinggalah tamat Perang Dunia Kedua. Dianggarkan seramai 1,300 orang pekerja yang dikerah mati di pulau tersebut akibat daripada kemalangan, keletihan serta tidak cukup makan. Pada tahun 1941, pulau yang berkeluasan kurang daripada satu kilometer persegi itu menghasilkan 400,000 metrik tan arang batu dalam setahun. Sehinggalah arang batu di sini telah habis.

Selepas sumber arang batu di pulau ini habis, Mitsubishi mengambil keputusan untuk menutup pulau tersebut dan ianya dibiarkan sejak daripada itu. Apartment dan bangunan-bangunan lain mula menjadi usang dan ada yang runtuh. Pokok-pokok menjalar di setiap penjuru, suratkhabar berterbangan ditiup anging. Pulau ini masih berada dalam keadaan yang sama seperti ia ditinggalkan lebih 50 tahun lalu.

Pulau ini pernah menjadi tarikan pelancong satu ketika dahulu kerana keadaannya yang tidak diganggu oleh sesiapa dan dibenarkan untuk dilawati oleh kerajaan Jepun namun  ditutup semula dari 1974 sehingga 2009. Pulau misteri ini kemudian dibuka semula untuk dilawati dan telah diluluskan oleh senarai UNESCO World Heritage pada 5 Julai 2015.

Untuk melawati pulau ini secara virtual dengan paparan 360 darjah, sila lawati laman web ini : Hashima Island


Golongan Muda Jepun Kerja Overtime Sehingga Menyebabkan Kematian

Bagi setiap ganjaran, pasti ada harga yang perlu dibayar. Tiada apa yang datang bergolek di dalam dunia ini. Begitulah yang terjadi di negara matahari terbit ini, Jepun. Disebalik kemajuan dan taraf hidup yang tinggi, terdapat satu kemunduran yang terhasil dalam masyarakat Jepun. Iaitu kemunduran ketenangan jiwa. Teknologi yang semakin membangun seakan-akan memaksa rakyat Jepun untuk bekerja lebih keras, sehinggakan mengorbankan nyawa.

Di antara negara-negara yang mempunyai waktu bekerja paling panjang di dunia, Jepun adalah salah satu daripadanya. Mereka bekerja terlalu keras sehingga menyebabkan kematian.

Setelah tamat daripada pengajian di universiti, anak tunggal Michiyo Nishigaki, Naoya mendapat tempat bekerja di sebuah syarikat telekomunikasi besar di Jepun. Anak kebanggaan ibunya ini sangat meminati komputer dan ia adalah satu peluang keemasan baginya bagi peluang pekerja graduan yang sangat kompetetif di Jepun.

Namun Michiyo mendapati anaknya mula berkelakuan aneh selepas dua tahun bekerja. Naoya terlalu kerap memberitahu bahawa dia sibuk dan dia baik-baik saja. Namun ketika pulang ke rumah untuk menghadiri majlis pengebumian datuknya, anak muda itu tidak dapat bangun dari katil dan berkata kepada ibunya, "Bagi saya tidur kejap, saya tak dapat bangun. Maaf, ibu, biarkan saya tidur,"

Michiyo menyelidik mengenai hal itu kerana risaukan anaknya dan mendapati bahawa Naoya bekerja terlalu kuat sehinggakan tiada masa untuk berehat. Michiyo memberitahu bahawa Naoya biasanya kerja sehingga ke lewat malam dan mendapatkan tren terakhir untuk pulang ke rumah. Namun, Naoya akan tidur di meja pejabatnya jika terlepas tren. Apa yang lebih teruk lagi adalah dia akan bekerja sehingga malam, keesokan hari tersebut. Jika dihitung, jumlah waktu kerjanya adalah 37 jam.

Nasib tidak menyebelahi anak muda Jepun itu, dia akhirnya meninggal dunia akibat pengambilan ubatan berlebihan, pada usia yang muda, 27 tahun. Di Jepun, kematian disebabkan kerja seolah-olah menjadi kelaziman, dan terma "karoshi" diberikan kepada kes ini.

Karoshi ini bukan lah fenomena yang baru, ia bermula dari tahun 1960 lagi. Namun disebabkan kes-kes berprofil tinggi membuatkan ia mendapat perhatian kembali. Jika anda pernah terbaca atau terdengar, seorang pekerja wanita bernama Matsuri Takahashi yang bekerja di syarikat pengiklanan Jepun, Dentsu, telah membunuh diri dengan menerjun dari bangunan, pada Hari Krismas 2015. Kematiannya dikaitkan dengan Matsuri yang dilaporkan telah bekerja overtime melebihi 100 jam sebulan dan tidak cukup tidur.

Akibat daripada kejadian itu, presiden syarikat Dentsu tersebut, Tadashi Ishii, telah meletakkan jawatan.

Menurut seorang pekerja yang bekerja di syarikat Posse, Makoto Iwahashi. ia bukanlah perkara yang aneh untuk bekerja sebegitu teruk, lebih-lebih lagi bagi syarikat yang baru bertapak. Bekerja sebagai pegawai di syarikat yang menyediakan "helpline" bagi pekerja-pekerja muda, ia adalah lazim jika mendapat panggilan dan ianya berkenaan dengan rungutan akibat kerja lebih masa. Jaminan pekerjaan yang semakin merosot juga mengeruhkan lagi keadaan.

"Ia sangat menyedihkan kerana pekerja-pekerja muda ini beranggapan seolah-olah mereka tiada pilihan lain. Jika mereka bekerja mereka harus bekerja overtime masa, namun jika mereka tidak bekerja, bagaimana mereka nak teruskan kehidupan," kata Makoto Iwahashi.

Syarikat-syarikat di Jepun dikatakan hampir suku daripadanya mempunyai pekerja yang bekerja overtime sebanyak 80 jam sebulan yang biasanya tidak dibayar dan 12% daripaa mereka melebihi 100 jam sebulan. Jika anda bekerja overtime melebihi 80 jam sebulan itu sahaja sudah dikira melebihi had yang akan meningkatkan risiko untuk mati.

Bagi menurunkan statistik kematian akibat bekerja overtime, kerajaan Jepun telah memperkenalkan "Premium Fridays" di mana menggalakkan syarikat-syarikat untuk membenarkan para pekerja untuk pulang lebih awal iaitu paa jam 3 petang bagi hari Jumaat terakhir setiap bulan. Kerajaan juga mengesyorkan pekerja Jepun untuk mengambil cuti yang lebih untuk berehat. Para pekerja berhak untuk mengambil 20 hari cuti dalam sebulan namun 35% daripada pekerja langsung tidak mengambil cuti.

Langkah yang telah diambil oleh sebuah syarikat kerajaan di Toshima, Tokyo patut menjadi contoh kepada smua apabila mereka mengambil langkah untuk memadamkan lampu di pejabat pada jam 7 petang dalam usaha untuk memaksa pekerja-pekerja untuk pulang ke rumah. Mereka mahu melakukan sesuatu yang boleh dilihat oleh semua orang, menurut pengurusnya, Hitoshi Ueno. Menurutnya lagi, ia bukan sahaja mengenai kerja kurang masa, mereka mahu para pekerja untuk menjadi lebih efisyen dan produktif, jadi dengan berehat yang cukup dapat memastikan semua orang menikmati masa mereka. Mereka juga mahu mengubah suasana kerja sepenuhnya.

Oleh kerana itu, kita diajar untuk sentiasa bersederhana dalam melakukan setiap perkara. Bukan sahaja dalam bekerja, beribadah juga perlu kesederhanaan. Hidup ini terlalu singkat untuk mengejar sesuatu yang akhirnya akan merugikan diri sendiri. Lihat dan pertimbangkan apa yang lebih penting, dan susun keperluan dengan baik. Bekerja sehingga menyebabkan maut adalah sama sekali tidak berbaloi.

Berapa jam anda bekerja overtime dalam sebulan? Adakah anda berasa letih dan tak tahan? Syukurlah Malaysia masih aman.


7 Kehilangan Misteri Pesawat Yang Masih Menjadi Tanda Tanya

Dalam hidup ini terdapat pelbagai jenis misteri dan setiap misteri pasti akan diikuti dengan spekulasi oleh semua lapisan masyarakat, sama ada yang baik atau buruk. Namun banyak misteri yang tidak terungkai walaupun pelbagai teori dikemukakan dan pelbagai pencarian dilancarkan. Salah satu daripada misteri tersebut termasuklah misteri kehilangan pesawat.

Iluminasi.com ingin berkongsi 7 kehilangan pesawat secara misteri yang sehingga kini tidak terungkai.

Kapal terbang yang dikendalikan dibawah syarikat British South American Airways (BSAA) ini telah hilang tanpa sebarang kesan di Laut Atlantik pada 30 Januari 1948. Ia ketika itu dalam perjalanan dari Santa Maria dan Bermuda pada waktu awal pagi. Kehilangan kapal terbang ini masih belum dapat diselesaikan hingga ke hari ini yang mana telah menyumbang kepada cerita misteri di Segitiga Bermuda.

Pada 16 Mac 1962, kehilangan pesawat 739 Flying Tiger ini telah menyebabkan terjadinya pencarian udara dan air terbesar dalam sejarah Pacific. Kapal terbang yang membawa 93 tentera Amerika Syarika dan 3 tentera Vietnam Selatan itu berlepas dari Travis Air Force Base, California ke Saigon, Vietnam. Selepas mengisi inyak di Andersen Air Force Base, ia kemudiannya menerukan perjalanan ke Clark Air Base di Filipina di mana tempat ia hilang. Kesemua yang berada di dalam pesawat tersebut diisytiharkan hilang dan dianggap sebagai telah mati.

Sebelum kehilangan pesawat MH370 menjadi kehilangan terbesar dan tergempar, sebuah pesawat yang membawa anggota band yang terkenal dengan lagu "In the Mood and Moonlight Serenade", Glen Miller, telah hilang ketika Perang Dunia Ke-2. Pesawat yang hilang pada 15 Disember 1944 itu dikatakan dilanda cuaca buruk sebelum hilang tanpa kesan, kemungkinan terjatuh ke dalam Terusan Inggeris ketika dalam perjalanan menghadiri konsert Christmas Day di Paris.

Pesawat ini dijadualkan berlepas dari Sao Paulo, Brazil ke Belem,Brazil ini telah pada 3 September 1989. Pesawat ini melakukan beberapa hentian di beberapa tempat, dan sebelum berlepas ke destinasi terakhir, terdapat satu kesilapan dilakukan oleh krew pesawat itu. Mereka tersalah memasukkan maklumat ke komputer pesawat yang sepatutnya berlepas ke timur laut, namun telah berlepas ke barat melalui kawasan pedalaman di atas hutan Amazon. Malangnya, pesawat ini kehabisan minyak kerana tidak berjaya sampai ke hentian seterusnya, dan pesawat tersebut mendarat di dalam hutan di timur laut Rio de Janeiro. 54 orang mati dan ramai yang cedera parah. Mereka yang terselamat dijumpai dan diselamatkan 2 hari kemudian.

Pesawat jenis Douglas DC-4 yang dikendalikan oleh Canadian Pacific Air Lines berlepas dari Lapangan Terbang Antarabangsa Vancouver untuk ke Tokyo, dan dijadualkan untuk membuat hentian di Lapangan Terbang Anchorage di Alaska. Pesawat tersebut melaporkan diri di persimpangan Cape Spener di British Columbia. Ketika itu cuaca buruk sedang melanda dengan hujan lebat dan keadaan berais. Selepas daripada itu, tiada lagi berita yang diterima dan amaran kecemasan telah dikeluarkan apabila tiada laporan daripada pesawat itu. Kehilangan pesawat tersebut telah memaksa pasukan Tentera Udara Amerika Syarikat dan Tentera Udara Diraja Kanada melakukan pencarian menyeluruh namun gagal menjumpai sebarang jejak mengenai pesawat itu. 37 penumpang dilaporkan hilang dan akhirnya pencarian tersebut dihentikan pada 31 Oktober 1951.

Kehilangan pesawat yang membawa 55 orang penumpang dan 3 krew itu dianggap sebagai kemalangan pesawat komersial yang paling buruk dalam sejarah Amerika ketika itu. Pesawat Northwest Orient Airlines Flight 2501 menjalankan servis antara benua harian antara New York City dan Seattle seperti biasa ketika hilang pada malam 23 Jun 1950. Ia hilang ketika berada lebih kurang 1,100 meter di atas Tasik Michigan. Pencarian yang meluas dilakukan termasuklah menggunakan sonar dan menyauk dasar tasik tersebut dengan menggunakan pukat tunda namun tiada hasil.

Peristiwa menyayat hati ini masih berlegar di minda rakyat Malaysia sehingga kini. Pesawat yang dijadualkan dari Kuala Lumpur ke Beijing itu telah lesap tanpa sebarang petanda pada 8 Mac 2014 ketika berada di ruang udara Laut China Selatan. Pesawat Boeing 777-200ER yang dikendalikan oleh Malaysia Airlines itu dikatakan hilang membuat panggilan terakhir ke pusat kawalan trafik pada pukul 1.19 pagi, kurang 30 minit selepas ia berlepas.

Pencarian demi pencarian telah dilakukan melibatkan kawasan perairan Laut China Selatan dan Selat Melaka namun sehingga kini usaha tersebut gagal membuahkan hasil. Pencarian itu dianggap sebaga pencarian terbesar di lautan dalam sejarah. Pakar-pakar mengatakan ia adalah sesuatu yang mustahil bagi pesawat sebesar itu untuk hilang tanpa sebarang kesan.

Pencarian dihentikan selama 34 bulan atas persetujuan Malaysia, Australia dan China di kawasan seluar 120,000 kilometer persegi di Lautan Hindi. Sehingga kini, masih tiada berita sahih mengenai pesawat ini.


5 Lagu Klasik Berkenaan Bulan Ramadan Yang Patut Anda Dengar

Setiap kali bulan Ramadan, kita akan mula mencari koleksi lagu-lagu raya kita untuk dipasang pada bulan Syawal nanti. Bagaimanapun, banyak juga sebenarnya koleksi-koleksi lagu bertaraf evergreen yang berkait tentang bulan Ramadan.

Berikut adalah 5 lagu terbaik tentang Ramadan berbahasa Melayu yang menjadi pilihan kami di Iluminasi. Suarakan pilihan anda dalam ruang komen jika anda mempunyai cadangan yang anda rasakan turut sama sesuai untuk dikongsikan bersama.

Dengan paluan gendang yang minima serta muzik yang menenangkan, dipayungi suara Man Bai yang unik berlatar belakangkan harmoni kumpulan Raihan, lagu ini adalah antara lagu yang dapat menyentuh perasaan pendengar selain dari mampu membuat pendengar turut sama menuruti bait-bait lirik yang cantik nukilannya.

Hebat lagu ini. 'Lailatul Qadar' bukan hanya sekadar hiburan untuk mengimbau sesuatu yang bersifat nostalgia semata-mata, lagu ini juga sebenarnya mendidik kita untuk memahami apa itu malam 'Lailatul Qadar' dan bagaimana kita boleh mengecap nikmat malam tersebut. Tahniah pada kumpulan Raihan kerana berjaya membuktikan dakwah dan pendidikan mampu datang dalam bentuk menghiburkan.

Legenda rock negara, Ramli Sarip menunjukkan kemampuan vokalnya yang power dalam lagu bertemakan puasa dan raya ini. Diiringi tiupan seruling, paluan gendang dan petikan gitar akustik yang mendamaikan jiwa, vokal Ramli Sarip yang terkenal dengan tarik seraknya, menjadikan lagu ini salah satu lagu wajib Ramadan dan juga Syawal.

Kerap diputarkan di radio ketika kemuncak populariti Maher Zain di Malaysia, 'Ramadan' merupakan satu lagu yang menyentuh jiwa pendengarnya kerana melodi sedih digabungkan dengan lirik yang memaparkan betapa rindunya seseorang itu pada bulan Ramadan yang penuh keberkatan. Vokal Maher Zain yang mendayu-dayu mampu membuatkan sesiapa pun mengambil telefon untuk menelefon ibu bapa yang disayangi.

Penyanyi Indonesia, Opick menampil lagu Ramadan yang bertenaga dan agak catchy berbanding lagu-lagu yang ada dalam senarai kami ini. Apa yang kami tahu, menyebut 'RAMADAN TIBA!' dan 'MARHABAN YA MARHABAN!' berulang kali secara kuat mampu membuatkan puasa jadi tak penat.

Itulah dia 5 lagu tentang Ramadan yang kami rasakan terbaik untuk dijadikan alunan sepanjang kita menjalankan ibadan puasa. Anda ada lagu lain yang anda rasa boleh dikongsikan?


Kebenaran yang mengejutkan tentang penggunaan 'aluminium foil' sebagai pembalut makanan

Tak lama lagi dah nak raya kan? Banyak rumah terbuka yang akan diadakan nanti oleh keluarga terdekat mahupun rakan-rakan anda sepanjang bulan Syawal. Tambahan pula, ramai juga yang akan mengadakan 'BBQ' pada malam hari dan 'aluminium foil' merupakan satu benda yang sering kali digunakan untuk 'BBQ' sebagai pembalut makanan seperti ikan, ayam, daging dan sebagainya kerana ia nampak kemas dan bersih ketika dibakar atas bara api. Tetapi, tahukah anda bahawa adanya bahaya di sebalik penggunaan 'aluminium foil' dalam masakan?

Hal ini kerana aluminium merupakan logam yang sangat reaktif dan akan bertindak balas dengan makanan yang diproses dalam peralatan aluminium atau makanan yang dibalut dengan 'foil' tersebut.

Oleh sebab itu, ia sangat bahaya jika terlampau kerap anda menggunakannya dalam masakan terutama untuk makanan yang berasid dan pedas. Makanan yang berasid tinggi ini akan menyerap logam di dalam 'foil' tersebut jika dipanaskan.

Menurut kajian, ini bukan berita baik untuk badan anda, kerana dos aluminium yang tinggi telah dikaitkan dengan 'Osteoporosis' dan 'Alzheimer'. Selain itu, kajian juga telah mengaitkan ia dengan pesakit yang mempunyai penyakit tulang atau kegagalan buah pinggang.

Pertubuhan Kesihatan Dunia (WHO) menyatakan bahawa 40mg logam ialah pengambilan harian yang selamat tetapi menurut satu kajian yang dijalankan oleh penyelidik di Universiti Amerika Sharjah menunjukkan bahawa makanan yang dimasak dalam 'foil' tersebut boleh mengandungi lebih dari enam kali dari jumlah itu, dengan satu bahagian daging dimasak mengandungi sehingga 400mg.

Penyelidik tersebut iaitu Dr Fathia Mohammed dan Dr Essam Zubaidy telah memasak pelbagai daging dengan berbagai jenis bahan lain seperti tomato, cuka, garam bersama-sama dengan sayur-sayuran dan air. Mereka juga selaraskan suhu dan tempoh masa.

Kajian ini menunjukkan bahawa makanan yang berasid seperti menggunakan jus lemon atau sos tomato mengandungi aluminium yang tinggi. Tambahan pula, apabila ditambah rempah ratus kepada campuran tadi, ia menjadikan kandungan aluminium tersebut semakin tinggi. Bagi makanan yang dimasak dengan alkohol dan garam pula, ia tidak menyerap banyak.

Tubuh manusia sebenarnya boleh menangani jumlah logam yang kecil di dalam badan, tetapi masalahnya adalah kita akan terlebih jumlah itu disebabkan oleh pendedahan yang kerap kepada aluminium dalam makanan seperti jagung, keju kuning dan teh. Kebanyakan 'antiperspirants' juga mengandungi aluminium.

Jadi, ia sangat tidak digalakkan untuk menggunakan 'aluminium foil' sebagai pembalut makanan. Anda boleh gunakan daun pisang sebagai ganti malahan daun pisang dapat membuat makanan lagi bertambah sedap. Tetapi, sekarang agak sukar untuk mencari daun pisang kerana kebanyakan daripada kita tinggal di dalam bandar. Kalau boleh, kurangkan penggunaan 'aluminium foil' demi kesihatan kita nanti. Mungkin sekarang masih sihat, tetapi pada masa akan datang kita tidak tahu.

3. Risk Assessment of Using Aluminium Foil in Food Preparation


14 Ciptaan Saintis Islam Zaman Dulu Yang Mengubah Dunia

Pastinya anda kenal dengan nama-nama ini iaitu Al-Khawarizmi, Ibnu Sina, Al-Khindi, Ibn al-Nafis dan ramai lagi. Nama mereka ini tidak asing lagi dalam dunia Sains antarabangsa. Sejak kedatangan Islam, orang Islam bukan sahaja memerintah dunia malah saintis Islam turut mempelopori dalam bidang sains seperti kimia, biologi, matematik, geografi dan banyak lagi. Pelbagai ciptaan telah dicipta oleh saintis-saintis ini yang telah mengubah dunia ke tahap yang lebih baik dan digunakan sehingga ke hari ini.

Bagi memperingati saintis-saintis Islam ini, iluminasi.com ingin berkongsi dengan anda 14 ciptaan saintis Islam yang telah mengubah dunia.

Sedar tak sedar, orang pertama yang mencipta berus gigi adalah penghulu segala manusia iaitu Nabi Muhammad S.A.W. Keperibadian Nabi Muhammad S.A.W yang sangat sukakan kebersihan sehingga diceritakan oleh Abu Malik al-Haris ibn 'Asim al-Asy'ari, baginda bersabda :

"Kebersihan itu sebahagian daripada iman. Ucapan zikir AlhamduliLlah memenuhi neraca timbangan. Ucapan zikir Subhaanallah dan Alhamdulillah kedua-duanya memenuhi ruangan antara langit dan bumi. Solah itu adalah cahaya. Sadaqah itu adalah saksi. Sabar itu adalah sinaran. Al-Qur’an itu adalah hujah bagimu atau hujah ke atasmu. Setiap manusia keluar waktu pagi, ada yang menjual dirinya, ada yang memerdekakan (memelihara) dirinya dan ada pula yang mencelakakan dirinya,"

Baginda merupakan insan yang pertama menggunakan kayu sugi daripada pokok Miswak sebagai berus gigi untuk membersihkan gigi dan menyegarkan nafas baginda. Perbuatan itu kemudiannya dijadikan sebagai asas dalam penciptaan berus gigi. Kebaikan kayu Miswak dijadikan berus gigi kerana keberkesannya dalam menentang penghasilan plak dan jangkitan kuman. Ekstrak daripada Miswak dibuktikan 20 kali ganda lebih berkesan daripada pudina biasa menurut kajian pada 2007, oleh itu ia masih digunakan sehingga ke hari ini dan juga terdapat ubat gigi yang diperbuat daripada bahan dari pokok Miswak.

Siapa ahli IT mesti familiar dengan cryptography kan? Teknik menulis dan menyelesaikan kod-kod ini kelihatan seperti moden tetapi sebenarnya ia sudah berumur ribuan tahun. Dalam risalahnya yang bertajuk "Sebuah manuskrip dalam mentafsir mesej kriptografi", ahli matematik Arab, Al-Khindi menerangkan bagaimana pembacaan tulisan rahsia dilakukan. Beliau merupakan orang yang pertama memberikan penerangan berkenaan kriptografi. Dalam risalahnya itu, beliau juga menghuraikan kaedah analisis kekerapan yang pertama di dunia.

Bila cakap pasal algebra, teringatkan subjek matematik tambahan. Sesuatu yang sangat penting dalam kehidupan serba canggih ini. Tanpa menyedari kepentingannya, kita menggunakan algebra setiap hari dalam kehidupan seharian kita. Al-Khwarizmi merupakan ahli matematik Islam yang pertama sekali mencipta Algebra. Ahli matematik Islam yang terkenal di seluruh dunia ini juga adalah orang yang pertama memberikan idea penggunaan nombor.

Selain itu, Al-Khayyam dan Sharaf al-Din al-Tussi juga menyumbangkan dalam bidang matematik dengan memperkenalkan geometri algebgra dan menyelesaikan persamaan kubik. Sumbangan mereka tidak terhenti setakat itu sahaja dengan memperkenalkan sistem pernomboran berangka oleh Al-Khwarizmi dan Al-Khindi. Hebat kan?

Pakar perubatan dari Greek adalah orang pertama yang mengkaji peredaran darah yang mengatakan darah mengalir dari kanak ke ventrikel kiri jantung melalui laluan septum. Namun teori itu telah dibuktikan salah oleh ahli perubatan Syria, Ibn al-Nafis dengan ramalannya yang tepat mengatakan bahawa darah bergerak dari kanan ke ventrikel kiri melalui paru-paru. Tambah beliau lagi, darah yang melalui paru-paru itu dicuci untuk digunakan kembali oleh badan. Teori oleh Ibnu al-Nafis tidak diberi perhatian sehinggalah abad ke-20.

Saintis pertama yang memperkenalkan proses penapisan yang memisahkan beberapa jenis cecair merupakan ahli kimia Islam terkemuka dan diberi gelaran "Bapa Kimia" iaitu Jabir ibn Hayyan. Proses penapisan alkemi yang sangat berguna dan digunakan secara meluas sehingga ke hari ini seperti penyejatan, penapisan, penulenan, pengoksidaan dan penghabluran diperkenalkan oleh beliau.

Ketika dalam pemerintahan empayar Ottoman, Ibrahim Efendi seorang arkitek Islam telah mencipta kapal selam pertama di dunia yang diberi nama "Tahtelbahir" pada tahun 1720. Seorang yang bernama Humayun iaitu penulis Ottoman membandingkan kapal selam ini dengan seekor buaya. Beliau menerangkan dengan berkata kapal selam itu seumpama seekor buaya dalam bentuk mesin yang boleh tenggelam ke dalam air dan mereka yang berada di dalamnya bernafas melalui paip. Selepas setengah jam di dalam air, mesin itu kemudiannya timbul semula ke dasar air lalu keluarlah mereka yang di dalam.

Orang pertama yang berjaya mengira tempoh tahun solar adalah ahli astronomi Islam yang bernama Al-Battani. Penemuan inilah yang memberikan jumlah hari dalam setahun sebanyak 365.25 yang kita lalui sekarang. Selain itu, sumbangannya sangat besar kepada umat Islam seluruh dunia apabila beliau menemukan cara untuk menentukan arah kiblah dengan menggunakan jadual astronomi dan angka. Bukan itu sahaja, Al-Battani juga meramalkan pergerakan matahari, bulan dan juga planet-planet lain dalam sistem solar.

Al-Zahrawi merupakan seorang pakar bedah Islam yang telah memperkenalkan pembedahan kepada dunia. Digelar sebagai bapa pembedahan, doktor hebat ini telah mencipta beratus-ratus peralatan bedah yang antaranya masih kekal digunakan sehingga kini dalam pembedahan moden seperti gunting tepat, jarum, gergaji tulang dan banyak lagi. Buku perubatan yang sangat terkenal dan berpengaruh dalam bidang perubatan iaitu Kitab Al-Tasrif yang merangkumi rawatan beratus-ratus penyakit dan pelbagai kaedah pembedahan ditulis oleh saintis Islam ini.

Teknik inokulasi atau vaksinasi yang dikatakan telah dicipta oleh Edward Jenner dan Louis Pasteur adalah tidak benar. Ia sebenarnya dicipta oleh saintis Islam untuk merawat penyakit cacar di Turki yang kemudiannya diperkenalkan ke Eropah oleh orang Turki. Cacar lembu digunakan untuk memvaksin kanak-kanak di Turki bagi merawat penyakit cacar 50 tahun sebelum barat menemukan teknik itu.

Saintis Islam juga memperkenalkan proses awal menggunakan tumbuhan sebagai ubatan untuk menyembuhkan penyakit. Ibn Sina, seorang saintis terkemuka Islam telah memberikan sumbangan yang sangat besar dalam bidang perubatan dengan bukunya "Al Qanun Fil tibb" yang menerangkan beberapa kaedah farmakologi serta beratus-ratus jenis ubat. Saintis Islam juga mencipta merkurik klorida yang digunakan untuk menyembuhkan luka.

Antara sumbangan lain saintis Islam dalam bidang matematik merupakan persamaan kuadratik yang dicipta oleh ahli matematik Parsi iaitu Abul Wafa Buzjani. Beliau juga membangunkan banyak persamaan quadratik lain dan banyak daripadanya masih digunakan sehingga kini. Ilmu matematiknya sangat hebat beliau dapat menyelesaikan 13 bentuk persamaan kubik. Kalau beliau buat matematik tambahan, mesti dapat A++.

Ahli fizik Islam Ibn Sahl merupakan orang yang bertanggungjawab mencipta hukum Snell yang digunakan untuk mencari hubungan antara sudut tuju dan pembiasan, yang dikenali sebagai hukum pembiasan. Beliau membentangkan pelbagai jenis bentuk kanta yang menumpukan cahaya tanpa penyimpangan geometeri dalam naskahnya "On Burning Mirrors and Lenses". Beliau juga adalah pencipta kanta-kanta Asfera.

Jika anda suka mengambil gambar atau berselfie, anda patut berterima kasih kepada ahli saintis Arab yang bernama Ibn Al Haytham. Beliau bukan sahaja menyumbang dalam bidang matematik, astronomi dan fizik, beliau malah telah memberikan perubahan kepada bidang optik.

Kamera pinhole (kamera dengan aperture pinhole tanpa kanta) dicipta oleh beliau. Kamera yang diciptanya itu menggunakan teknik yang beliau temui ketika membuat kajian menggunakan cahaya yang dipancarkan melalui lubang pada tingkapnya dan membuat kesimpulan bahawa sinar cahaya akan menjadi semakin tajam jika lubang itu semakin kecil. Beliau juga membuktikan bahawa sinar cahaya bukan meninggalkan mata sebaliknya masuk ke dalam mata.

Orang pertama yang mencipta bekas kaca dan kanta pembesar adalah saintis Islam bernamaAbbas Ibn Firnis dan dengan kanta tersebut, beliau mencipta cermin mata. Cermin juga dicipta oleh orang Islam yang kemudiannya dipelajari oleh orang Itali akan teknik pembuatannya pada abad ke-9 dan ke-10.

Sejak dari zaman dulu iaitu zaman Nabi Muhammad S.A.W lagi minyak wangi telah digunakan. Biasanya Rasulullah S.A.W akan mempersiapkan dirinya dengan menyapukan minyak wangi yang dikenali sebagai attar dalam bahasa Arab. Ia diperbuat daripada minyak wangi semulajadi dan tumbuhan. Dua orang ahli kimia Arab iaitu Jabir ibn Hayan dan Al-Khindi adalah orang pertama yang membangunkan industri minyak wangi. Kaedah penapisan yang dicipta oleh Jabir telah memudahkan penghasilan minyak wangi manakala Al-Khindi pula menggabungkan beberapa jenis tumbuhan dan herba untuk menghasilkan pelbagai jenis bau dan wangian.


Kisah Pertukaran Kiblat Dari Baitulmuqaddis ke Kota Suci Mekah

Rasulullah saw. dan umat Islam menunaikan solat mereka dengan berkiblatkan Baitul Muqaddis atau Masjid al-Aqsa, kiblat pertama umat Rasulullah saw yang kini terletak di negara Palestin.

Masjid al-Aqsa dipilih kerana Allah swt. memerintahkan Rasulullah saw. memilih kiblat umat Islam dari tempat yang suci dan bebas daripada binaan berhala atau tempat sembahan yang melanggar perintah Allah swt.

Pada waktu tersebut, Masjid al-Aqsa adalah tempat yang lebih sesuai jika dibandingkan dengan Masjidil Haram kerana di sekeliling Masjidil Haram, terdapat 309 binaan berhala yang masih disembah oleh orang Arab.

Wujud rasa gusar jika ada pihak yang akan mempermainkan isu jika Rasulullah saw. menjadikan Masjidil Haram sebagai kiblat, dikhuatiri penyembah berhala akan mengatakan yang Rasulullah saw. sebenarnya mengakui berhala-berhala itu Tuhan dia.

Rasulullah saw. dan umat Islam mengerjakan solat dengan berkiblatkan Baitul Muqaddis sehinggalah perpindahan mereka ke Madinah yang membuatkan Rasulullah dan umat Islam terpaksa membelakangi Kaabah, untuk membolehkan mereka mengadap ke Baitul Muqaddis.

Atas rasa sayang yang amat sangat pada Kaabah kerana sejarah Kaabah yang dibina oleh Nabi Ibrahim as. dan anaknya Nabi Ismail as, membelakangi Kaabah adalah sesuatu yang kurang digemari Rasulullah.

Selama lebih 16 bulan Rasulullah saw. berdoa setiap hari selepas berlakunya Hijrah supaya Allah swt. memberikan beliau petunjuk untuk memilih arah kiblat yang terbaik bagi umat Islam, dari Baitul Muqaddis ke Baitul Haram iaitu Kaabah.

Solat pertama yang dilakukan menggunakan kiblat mengadap Kaabah adalah solat Asar yang didirikan di sebuah Masjid bernama Masjid Bani Salamah, masjid  yang dibina  di atas bekas tapak rumah Bani Salamah. Ketika mengimamkan solat Asar tersebut, Malaikat Jibrail menyampaikan wahyu kepada Rasulullah saw. dalam ayat 144 surah Al-Baqarah yang berbunyi.

"Kerap kali Kami melihat engkau (wahai Muhammad), berulang-ulang menadah ke langit, maka Kami benarkan engkau berpaling mengadap kiblat yang engkau sukai. Oleh itu palingkanlah mukamu ke arah masjid Al-Haraam (tempat letaknya Kaabah); dan di mana sahaja kamu berada maka hadapkanlah muka kamu ke arahnya. Dan sesungguhnya orang-orang (Yahudi dan Nasrani) yang telah diberikan Kitab (injil dan Taurat), mereka mengetahui bahawa perkara (berkiblat ke Kaabah) itu adalah perintah yang benar dari Tuhan mereka; dan Allah tidak sekali-kali lalai akan apa yang mereka lakukan."

Allah swt. mengabulkan permintaan Rasulullah saw. pada ketika itu untuk menukarkan kiblat orang Islam dari Baitul Muqaddis ke Kaabah.

Jemaah Islam pada hari itu menunaikan solat Asar 2 rakaat mengadap Baitul Muqaddis dan 2 rakaat mengadap Kaabah atas perintah Rasulullah saw. Peristiwa itu menukar nama Masjid Bani Salamah menjadi sebagai Masjid Qiblatain atau 'masjid dua kiblat', selepas menjadi satu-satunya tempat di mana umat Islam melakukan solat mengadap dua kiblat.

Kitab-kitab lama orang Yahudi ada meramalkan akan muncul seorang pesuruh Tuhan yang menukarkan kiblat umatnya dari Jerusalem ke tapak rumah Nabi Ibrahim as.

Mengetahui pemimpinberita ini,  orang Yahudi beramai-ramai menemui Rasulullah saw. untuk menawarkan diri memeluk Islam, asalkan kiblat umat Islam ditukar semula kepada Jerusalem.

Allah swt. memberi panduan kepada Rasulullah saw. untuk menghadapi tawaran pemimpin orang Yahudi itu dengan pesanan dalam ayat 145 surah al-Baqarah;

"Dan demi sesungguhnya! Jika engkau bawakan kepada orang-orang (Yahudi dan Nasrani) yang telah diberikan Kitab, akan segala keterangan (yang menunjukkan kebenaran perintah berkiblat ke Kaabah itu), mereka tidak akan menurut kiblatmu, dan engkau pula tidak sekali-kali akan menurut kiblat mereka; dan sebahagian dari mereka juga tidak akan menurut kiblat sebahagian yang lain. Demi sesungguhnya! Kalau engkau menurut kehendak hawa nafsu mereka setelah datang kepadamu pengetahuan (yang telah diwahyukan kepadamu), sesungguhnya engkau, jika demikian, adalah dari golongan orang-orang yang zalim."

Tawaran itu akhirnya ditolak dan kiblat umat Islam kekal sehingga ke hari ini, di Masjidil Haram. Begitulah serba sedikit kisah peristiwa perubahan kiblat dari Baitulmuqaddis di Palestin ke Masjidil Haram di Mekah.


Telefon Rosak Tapi Takut Ditipu Peniaga Kedai Baiki Telefon? Baca 5 Tips Ini Dulu

Dalam era zaman sekarang dimana majoriti orang memiliki telefon pintar, pasti akan banyak berlaku kes di mana skrin pecah kerana kecuaian kita. Apatah lagi apabila pengeluar telefon seolah berlumba-lumba untuk menggantikan material telefon pintar kita yang selama ini diperbuat daripada polycarbonate, sejenis plastik kepada material kaca bukan sekadar pasa skrin, malahan pada bahagian belakang badan telefon pintar kita juga.

Wujud banyak kedai membaiki telefon dengan pelbagai gelaran yang menawarkan perkhidmatan untuk membaiki telefon anda di depan mata anda dan boleh disiapkan dalam masa satu jam, bagi menambah keyakinan anda kepada pembaiki.

Bagaimanapun, pasti akan ada berlaku kes di mana pengguna perlu meninggalkan telefon pintar mereka dan setelah diperiksa, tiba-tiba muncul beberapa masalah lain yang sebelum itu tidak berlaku, tetapi hanya diberitahu setelah ditinggalkan di kedai membaiki.

Pengguna pasti akan merasa was-was kerana sudah banyak kes tiba-tiba banyak benda lain rosak walaupun pengguna hanya pada awalnya mahu menggantikan skrin yang pecah.

Berikut adalah langkah yang patut diamalkan oleh anda sebagai pengguna jika anda diminta meninggalkan telefon pintar anda atau tablet anda, di kedai. Saya tulis panduan ini dengan menganggap anda masih lagi mampu akses menu telefon anda.

Kebanyakan kes penyebaran data yang tidak sepatutnya tersebar berlaku kerana pengguna terlupa untuk membuang data yang tidak sepatutnya dikongsi dengan pihak lain. Ini kerap berlaku pada kes baiki komputer dan telefon. Simpan data anda itu ditempat yang selamat serta log keluar semua akaun email dan stor aplikasi. Pastikan telefon kita kosong. SMS juga boleh disimpan di dalam storan awan.

Ini kerana untuk tujuan membaiki, pengguna perlu memadamkan kata atau kod laluan bagi membolehkan pembaiki mengakses telefon.

Setiap telefon pintar kebanyakannya mempunyai peranti-peranti untuk bahagian berikut - skrin, skrin digitizer, pembesar suara, kamera, butang, pemancar wifi, pemancar bluetooth, pemancar data mobil, lampu dan beberapa jenis sensor yang mengukur segala macam benda.

Semak dahulu setiap satu sebelum menghantar telefon anda. Simpan rekod dan kenalpasti mana satu peranti yang bermasalah.

Tak banyak kedai mengamalkan perkara ini jadi saya harap benda ini boleh dijadikan amalan. Apa yang pengguna dan pembaiki boleh buat adalah dengan menyemak semula semua peranti yang disenaraikan di poin saya yang kedua, bersama-sama, sebelum telefon hendak diserahkan.

Pekedai patut menyediakan senarai bagi menjadi bukti mana satu peranti yang berfungsi dengan baik dan mana bahagian yang rosak. Ini penting bagi mengelakkan kes di mana pengguna merasa curiga dengan pembaiki yang tiba-tiba sahaja mengesan kerosakan-kerosakan lain yang pengguna sendiri sebenarnya tidak pasti ada. Pastikan juga kesan calar pada telefon diperiksa bersama pembaiki supaya segala kecuaian pembaiki dapat dikenalpasti.

Alat ganti telefon pintar sebenarnya agak tinggi apatah lagi apabila melibatkan skrin atau kamera. Kebanyakan pembaiki pula tidak menggantikan bahagian yang rosak dengan alat ganti tulen tetapi memilih untuk menggunakan alat ganti yang disebut 'grade A' atau 'copy ori' atau apa saja frasa yang mereka cipta sendiri.

Pastikan anda mendapat waranti untuk mana-mana bahagian yang diganti kerana belanja yang anda keluarkan itu tetap perlu dilindungi risiko pembayaran anda, oleh pembaiki. Tak usahlah memilih pembaiki yang tidak mampu menawarkan waranti ke atas alat ganti kerana ini akan mengakibatkan anda hilang hak anda sebagai pengguna.

Kisah-kisah pengguna yang seolah-olah terpaksa saja menerima barangan yang telah dibaiki walaupun sebenarnya tidak seperti dijanjikan masih lagi kerap berlaku. Kebanyakan peniaga yang tidak bertanggungjawab ini akan mengamalkan dasar lepas tangan kerana pada mereka, apabila dah dibaiki, cukuplah walaupun mungkin berlaku pemasangan yang tidak sempurna atau ada berlaku calar di bahagian yang sempurna sebelumnya.

Jangan mengalah. Jika anda rasakan berlakunya ketidak puas hatian dan peniaga tidak mahu bertanggungjawab, layari laman web eAduan, isikan borang yang diberikan dan ikutlah khidmat nasihat yang bakal diberikan.

Begitulah serba sedikit nasihat yang saya rasakan berguna untuk orang ramai. Tips yang dikongsikan ini bukan sekadar sesuai untuk digunakan bagi kes telefon pintar malahan juga sesuai untuk kes baiki kereta, baiki komputer dan baiki alat elektrik.


Masyarakat New Zealand hormati Muslim yang berpuasa

Hampir 4 tahun saya menetap di bumi Kiwi, New Zealand dan berpengalaman menghadapi bulan Ramadhan di sana. Perasaan saya, sudah tentu sangat asing tinggal di negara orang. Selain suasana sejuk, perasaan rindu kampung halaman turut dirasai. Bukan itu sahaja, perbezaan makanan, budaya, bahasa dan agama turut memberikan kesukaran dan mengambil masa untuk menyesuaikan diri.

Kehadiran saya di sana adalah bagi menemani suami yang merupakan penuntut di Victoria University of Wellington. Saya mengambil peluang ini memenuhi masa terluang saya dengan melibatkan diri dalam kerja-kerja sukarela. Saya bekerja di tadika di bumi Kiwi ini dan memperoleh ilmu yang banyak dalam cara pembelajaran dan penyampaian mereka yang berbeza dari sistem Malaysia.

Masyarakat Kiwi yang berbilang kaum dikenali sebagai masyarakat yang berhemah dan beradab. Mereka hidup aman dan damai. Mereka sangat beruntung kerana memiliki negara yang cantik dan dikenali sebagai salah satu syurga dunia (kerana keindahan alam).

Sesetengah masyarakat tempatan di sana yang bukan beragama Islam juga sedar dan tahu mengenai Ramadhan. Mereka amat menghormati masyarakat Muslim yang berpuasa dan ada juga yang bertanya kepada saya mengenai ibadah berpuasa kita ini dan aspek-aspek lain berkaitan agama.

Antara masyarakat tempatan yang saya kenali di sana sangat baik dan peramah. Sekiranya mereka mengenali anda dan mengetahui anda sedang berpuasa, mereka tidak akan makan atau minum di hadapan kita. Itulah satu perkara yang patut dipuji walaupun sebenarnya saya tak kisah pun jika mereka makan atau minum di hadapan saya.

Di sana, waktu siang lebih singkat berbanding waktu malam. Pada waktu itu, saya sangat bersyukur kerana waktu siang negara itu tidak panjang berbanding negara-negara barat yang lain seperti United Kingdom. Pengalaman berpuasa di bumi Kiwi sangat berbeza dari Malaysia.

Pada ketika itu, yang paling saya ingati ialah, Ramadhan lebih dihargai sebagai bulan menambah ibadah (mengawal nafsu dengan tenang) kerana tiada iklan-iklan jualan murah hari raya seperti di Malaysia. Hahaha. Selain itu, tiada bazar di sana-sini, tiada rancangan-rancangan hiburan bertemakan Ramadhan dan paling best saya dapat bertarawih bersama saudara Islam berlainan bangsa (diantaranya Sudan dan Arab) tanpa mengharapkan moreh selepas solat.

Persiapan menyambut kedatangan Aidil Fitri ala kadar sahaja. Tiada baju raya baharu mahupun warna sedondon dengan pasangan. Malah, saya hanya menyediakan satu atau dua jenis biskut raya pada ketika itu. Di Wellington, bandar saya menetap, tiada masalah untuk membeli bahan mentah yang halal kerana terdapat sebuah kedai daging halal yang diusahakan oleh orang Pakistan.

Malah pasar raya di sana juga turut menyediakan daging-daging ayam yang halal untuk dibeli. Barangan Asia termasuk barangan keluaran Malaysia juga ada dijual seperti rempah ratus, serbuk kari dan barangan lain.

Pengalaman hidup di sana adalah satu pengalaman yang sangat berharga bagi saya dan suami. Sehingga kini tabiat ketika berada di sana masih diamalkan oleh kami sekeluarga iaitu bersederhana di bulan Ramadhan, tidak mudah terpedaya dengan iklan-iklan jualan murah, dan hanya membeli sepasang pakaian sahaja untuk menyambut Aidil Fitri.